ועדת הכלכלה, כנסת 24, פרוטוקול מספר 259, 2022-06-07 12:00

מיכאל ביטון: אנחנו מתחילים דיון בנושא התפתחות שירותי הזרמת מדיה (סטרימינג) והשפעתם על שוק התקשורת הישראלי.

מיכאל ביטון: אגיד כמה דברי פתיחה.

מיכאל ביטון: שר התקשורת והמנכ"לית מכבדים אותנו כאן בנוכחותם.

מיכאל ביטון: השר צריך לצאת אז הוא יגיד כמה דברים אחריי.

מיכאל ביטון: אחריו נציגי הגופים שמושפעים מן הנושא, ואחר כך נציגי המדינה והרגולציה.

מיכאל ביטון: שירותי הערוצים והכבלים בישראל החלו באופן מצומצם למדי, בעיקר סביב חברות כמו הוט ויס, בטכנולוגיות שהן מבוססות כבלים או לוויין.

מיכאל ביטון: בשנים האחרונות הולך וגובר השימוש בתשתית האינטרנט לאספקת ערוצי טלוויזיה, גם בעולם וגם בישראל.

מיכאל ביטון: המצב הזה, שבו יש חדירה מסיבית לשוק, גם של חברות בין-לאומיות כמו דיסני ונטפליקס וגם של חברות ישראליות שרוצות לפעול בעולם הסטרימינג, הוא מצב חדש שמתהווה ובעצם נוצרות עובדות בשטח.

מיכאל ביטון: הפער פה גדול מאוד.

מיכאל ביטון: בעוד יס והוט מפוקחות על ידי רגולטורים, כמו מועצת הכבלים, ובאופן עקיף גופים אחרים שרוצים לפעול פה מפוקחים על ידי הרשות השנייה, יש פעילות בסטרימינג שכמעט אין בה פיקוח, ולא רק שאין בה פיקוח, לא חלות חובות כפי שהיו חלות אם הדבר הזה היה מפוקח.

מיכאל ביטון: אני מתייחס בעיקר להפקות המקור, כאשר חברות שקיבלו רישיונות זכיינות מן המדינה מחויבות להפריש כסף להפקות מקור, ואילו חברות שפועלות בסטרימינג לא חלה עליהן החובה הזאת לפי הפרשנות כרגע בחוק.

מיכאל ביטון: המצב הזה הוא גם לקונה, כי חברות שפועלות כמו יס והוט ועוברות אל הסטרימינג, תיאורטית אם כל הלקוחות שלהן יעברו לסטרימינג הן גם לא ישלמו על הפקות מקור.

מיכאל ביטון: זה מצב לא נורמלי, לקונה שהולכת ומתפתחת בבקרה על שירותי התוכן בישראל.

מיכאל ביטון: זה הצד הבעייתי.

מיכאל ביטון: הצד החיובי, הסטרימינג הוא פוטנציאל אדיר להוזלה משמעותית ללקוח של חבילות הערוצים שלו והיכולת לקבל דבר פשוט, מהר, ללא מכשור נוסף, עם יכולת ביטול מהירה, ללא תלות במתקינים וכן הלאה במידה ויש לו בסך הכול אינטרנט טוב וסביר בבית.

מיכאל ביטון: בעצם אנחנו רואים פה תופעה, שהשוק קובע עובדות והרגולציה מתעכבת.

מיכאל ביטון: ידוע וגלוי שסוגיית שירותי התוכן – זה אחת הרפורמות שמשרד התקשורת מתכנן, עוסק ומתכוון להביא בה בקרה ורגולציה כוללנית שמותאמת למציאות החדשה.

מיכאל ביטון: אבל "העגלה נוסעת, אין עצור", כפי שאמר מאיר אריאל, והרגולציה בוששה.

מיכאל ביטון: הנפגעים הם מסוגים שונים, בין אם זה היוצרים, שלא יכולים להגן על הזכות להפריש מחברות בין-לאומיות וחברות מקומיות בסטרימינג להפקות מקור, בין אם זה שחקנים שבגלל רגולציה לא יכולים להיכנס, ואנחנו נשמע את כולם.

מיכאל ביטון: בסוף מטרת-העל של הדיון הזה היא שחבילת הערוצים לאזרח ישראל תלך ותפחת לעשרות בודדות של שקלים והיא תכלול שפע מגוון ורחב של שירותי ערוצים.

מיכאל ביטון: בתוך זה אני אומר במאמר מוסגר שהוועדה תערוך דיון ייחודי על סוגיית הספורט ואיך בספורט יש ניצול של האזרח וייקור של העלויות.

מיכאל ביטון: נערוך דיון מיוחד על מה שהוא בעיניי ובעיני רבים התייקרות של הזכות של ישראלים לצפות בספורט וכל מיני פטנטים שמחייבים להוסיף תשלום נוסף כדי לקבל ספורט בסיסי.

מיכאל ביטון: בסוגיית הספורט נדון בנפרד.

מיכאל ביטון: היום אנחנו ממוקדים בסטרימינג.

מיכאל ביטון: מטרת הדיון להוזיל לאזרח לעשרות בודדות של שקלים את חבילת הערוצים שלו ולאפשר לו התחברות והתנתקות פשוטה, לאפשר לו שירות טוב יותר ופשטות בדבר והבנה על מה הוא משלם וכמה הוא משלם, בניגוד למציאות היום שלא הייתה מספיק מגוונת.

מיכאל ביטון: גם כלקוח אני רווי אכזבות, והייתי לקוח גם של הוט וגם של יס אז האכזבות הן מכולם.

מיכאל ביטון: בבקשה, שר התקשורת.

יועז הנדל: תודה רבה, אדוני היושב-ראש.

יועז הנדל: קודם כול צריך להגיד, היה כאן לאחרונה דיון במרחב הציבורי, המרחב הפוליטי.

יועז הנדל: צריך להגיד, תפקידה של ועדת הכלכלה הוא לפקח על משרדי הממשלה.

יועז הנדל: לכן אני שמח להיות כאן.

יועז הנדל: בהמשך לבקשה שלך, מיכאל, אנחנו נביא מהר מאוד את תזכיר חוק השידורים, שכולל את הנושאים שאתה נוגע בהם.

יועז הנדל: לפני כן זה יוצג לך, כפי שביקשת.

יועז הנדל: נדמה לי שנתת לנו עד סוף החודש.

יועז הנדל: אנחנו נקדים קצת את התאריך הזה.

יועז הנדל: חוק השידורים יפתור את הדילמות שניצבות על השולחן.

יועז הנדל: רק כדי לסבר את האוזן, אנחנו נמצאים במציאות שבה יש לנו אורווה אבל בלי סוסים, כל הסוסים ברחו מן האורווה מזמן.

יועז הנדל: יש רשות שנייה, מועצת כבלים ולוויין, שבחנו פעם איך משדרים ופחות את המה, אבל השידורים עברו לדרכים אחרות, כאשר המרכזית שבהן היא האינטרנט, והאינטרנט הוא ממד שאנחנו לא מפקחים עליו, אין לו רגולציה.

יועז הנדל: אגב בכל העולם מתמודדים עם ממד האינטרנט.

יועז הנדל: כל העולם מנסה להבין וכל הרגולטורים בעולם מנסים להבין האם צריך לייצר רגולציה לאינטרנט ומה צריך להיות, ורשתות חברתיות וסטרימינג ועוד אלף ואחת שאלות שנעות בין המרחב הרגולטורי ובין המרחב האתי פילוסופי.

יועז הנדל: אנחנו נכנסים לזה והכוונה שלנו בסופו של דבר לייצר רגולציה גם על מי שמשדר באינטרנט, בעיקר בתחום הפקות המקור, זה הדבר המשמעותי.

יועז הנדל: היום השידורים שדיברת עליהם, אדוני היושב-ראש, עוברים בעיקר למרחב האינטרנט.

יועז הנדל: ככל שאנחנו מצליחים יותר במהפכת הסיבים וככל שהחברות – ויש כאן נציגי חברות גדולות – פורסות יותר סיבים וישראלים רבים יותר מתחברים, אנחנו עכשיו עומדים על מעל 60% נגישות ועד סוף השנה נעמוד על 70%.

יועז הנדל: ככל שתהיה פריסה רחבה יותר של סיבים אופטיים לבתים כך גם הקצב יגבר כי זה נותן יותר אפשרויות, וכך החברות הגדולות יעברו לשדר מהר יותר על סיבים.

יועז הנדל: החברות שמיוצגות כאן כבר עכשיו באיזה תהליך, כל אחת והקצב שלה.

יועז הנדל: אנחנו מבינים את זה ולכן הרגולציה חייבת להיות וכמה שיותר מהר.

יועז הנדל: אני אומר לנציגי החברות והארגונים והלוביסטים וכל מי שידו במעל, אחת הסיבות לכך שבמשך 30 שנים לא נגעו בזה היא בעיקר בגללכם.

יועז הנדל: גם הפוליטיקאים פחדו, לא רצו להתעסק עם עולם התקשורת, חששו מה יהיה, מה יגידו להם, לא ידעו אם זה יעבור או לא יעבור, איך זה יעבור.

יועז הנדל: ברגע שמישהו הרים את הדגל ורצה לגעת בזה ישר כולם התנפלו עליו ואמרו: רגע, מה מכאן ומה משם?

יועז הנדל: אתם יודעים, לכל יהודי יש שלוש דעות, אז בעולם התקשורת היהודי יש כנראה סדר גודל של 3,000 דעות ו-3,000 ארגונים וכל אחד אומר משהו אחר ומשוכנע שהוא צודק.

יועז הנדל: בסוף זה או שיש רגולציה על הסטרימינג ויש הפקות מקור, וכדי שזה יהיה צריך תהליך חקיקה, מה שיוצג ליושב-ראש בקרוב, או שזה לא יהיה, ואז אם אין חוק אז לא תהיה רגולציה.

יועז הנדל: נורא פשוט, אין פה משהו מורכב.

יועז הנדל: האויב של הטוב מאוד הוא המצוין.

יועז הנדל: אני משוכנע שאנחנו ניתקל בכולכם במהלך החקיקה ולכל אחד יהיו עמדתו ודעותיו וירצה לעצור את זה ולעשות משהו אחר הרבה יותר טוב ממה שאנחנו חשבנו עליו.

יועז הנדל: אבל בסוף, כמנהגנו במשרד התקשורת – משרד התקשורת הוא משרד זריז וקטן, משרד קומנדו.

יועז הנדל: אנחנו עובדים מהר מאוד.

יועז הנדל: זה מה שאנחנו עושים בשנה האחרונה, מתעסקים בפריסת סיבים ובקליטה וכיסוי ובהפרטת הדואר.

יועז הנדל: אנחנו מתכוונים להיכנס לזה בכל הכוח עם חוק השידורים.

יועז הנדל: אני אומר לכם כבר, יהיו לכל אחד מכם תלונות והערות ושאלות והוא יחשוב שהרבה יותר טוב לעשות את זה אחרת כי עבור החברה שלו טוב שהחוק ייראה אחרת, אבל אנחנו נעשה כל מה שאפשר כדי לקדם את החוק הזה.

יועז הנדל: כפי שהציג היושב-ראש בצדק, אם לא, זה לא אומר שיהיו פחות הפקות מקור, כי גם כך זה עובר לאינטרנט, אלא זה אומר שאנחנו פחות שולטים על התרבות הישראלית, פחות שולטים על קידום ההפקות שלנו, ובטח לא שולטים על תחומים אחרים.

יועז הנדל: את זה אומר מי שמאמין במינימום רגולציה, וכך החקיקה הזאת תיראה, ובצורה רוחבית.

יועז הנדל: תחרות, שוק חופשי, מינימום רגולציה, ועדיין במקומות שהם חשובים לנו ולתרבות שלנו אנחנו נשמור, בדיוק כפי שעושות מדינות אחרות.

יועז הנדל: החברות הגדולות שמגיעות לכאן מבינות את זה, הן כבר נכנסות, אתם יודעים את זה, מי שנמצא בשוק מכיר את זה.

יועז הנדל: אדוני היושב-ראש, אם אתה לא מכיר אז רק השנה נכנסות לפה כמה חברות סטרימינג במחירים זולים.

יועז הנדל: אנחנו נצטרך למצוא את הדרך שבה גם התרבות שלנו מרוויחה, גם הצרכן הישראלי מקבל מחירים נמוכים, שזה תהליך שקורה כבר עכשיו ואני שמח שכך קורה, וגם אנחנו יודעים לייצר מינימום רגולציה אבל במסגרת סבירה.

יועז הנדל: תודה רבה לך ותודה לכל מי שהגיע.

מיכאל ביטון: תודה לשר התקשורת.

ישעיהו נשר: אפשר לענות לו על מה שהוא מרח פה?

מיכאל ביטון: לא, אי אפשר.

מיכאל ביטון: אפשר אולי עוד מעט, כאשר ניתן לך רשות דיבור, אבל לא בהפרעה .

מיכאל ביטון: מי שיפריע, אני אוציא אותו.

מיכאל ביטון: החקיקה הזאת מבורכת, מחכים לראות אותה במהירות שעליה הצהרתם, ואני מקווה שלפני שהיא עוצבה ניתנה זכות למי שעוסק בתחום להשמיע, לתת עצה, לתת רעיון.

מיכאל ביטון: אני ממליץ לא לפרסם אותה, אפילו להערות הציבור, לפני שמדברים עם אנשי מקצוע ומקבלים פידבק.

מיכאל ביטון: מן הניסיון שלנו, זה משפר את הרפורמות לפני שהן יוצאות החוצה.

מיכאל ביטון: נשמע כעת מספר חברות שעוסקות או רוצות לעסוק בתחום הזה ולאחר מכן נשמע כמה נציגי גופים שעוסקים בהפקות מקור, שזה דבר שהוא בנפשנו וחשוב מאוד לוועדה והיא תקפיד עליו גם בחוק, שהדבר הזה יקבל הגנות משמעותיות.

מיכאל ביטון: אחרי זה נציגי ממשלה והתייחסות של חברי כנסת.

מיכאל ביטון: כל חברה מקבלת ממני רק ארבע דקות ואני אקפיד על זה, אז כל מי שידבר עכשיו ידבר ארבע דקות.

מיכאל ביטון: עידו נתן, מנהל אגף רגולציה בהוט, בבקשה.

עידו נתן: תודה, אדוני היושב-ראש.

עידו נתן: שלום לכולם.

עידו נתן: כמה מילים לגבי התחרות בשוק.

עידו נתן: התחרות בשוק השידורים בכלל ובשוק הסטרימינג היא באמת גואה ומבורכת.

עידו נתן: היא מייצרת מגוון רחב של הצעות מוזלות לצרכן בכל הקשור למנוי החודשי.

עידו נתן: יש בשוק הזה גם שחקנים מקומיים וגם שחקנים בין-לאומיים.

עידו נתן: גם אנחנו השקנו לאחרונה מותג שנקרא NEXT, שמציע לצרכנים אפשרות אטרקטיבית על בסיס טכנולוגיית שידור ב-OTT במחיר של 99 שקלים, כולל רשת הסיבים, וזה בהחלט בשורה שיכולה להיות רלוונטית למספר צרכנים שמעוניינים.

עידו נתן: יש בישראל להערכתנו בסך הכול סדר גודל של מעל 600,000 בתי אב שנהנים משירותי טלוויזיה ב-OTT כבר היום, כך שבניגוד לשווקים אחרים בשוק, כמו פרסומות וחדשות, השוק זה כבר עכשיו רווי בתחרות ובמגוון רחב של הצעות לצרכן.

עידו נתן: מבחינת כללי הרגולציה, צדק שר התקשורת ובהחלט צודקים גם האנשים שידברו אחריי, התחרות בשוק לא הוגנת, לא שוויונית.

עידו נתן: בעוד שאנחנו משחקים במשחק רגולטורי מפוקח, שחקנים אחרים, גם מקומיים וגם בין-לאומיים, פועלים בשוק הזה ללא פיקוח רגולטורי, ללא חובות רגולטוריות להשקעה בהפקות מקומיות וללא כללים.

עידו נתן: מבחינת הפקות מקור אני צריך להגיד במילה אחת: הוט רואה את עצמה הבית של היצירה הישראלית.

עידו נתן: יותר מ-2 מיליארד שקלים השקענו רק בעשור האחרון ביצירה ישראלית, בממוצע סדר גודל של כ-150 מיליון שקלים בשנה.

עידו נתן: נמצאים פה גופים שמפקחים על העניין הזה ויודעים לדווח בעצמם, ואשמח שגם הם יתייחסו לסוגיה הזאת.

עידו נתן: אנחנו גאים בתרומה שלנו לתעשייה, אנחנו גאים בתרומה שלנו לתרבות של היצירה הישראלית ורואים בזה שליחות חברתית.

עידו נתן: מי שביקר בהוט לאחרונה נחשף לדברים ולחשיבות של חלק מן התכנים שלנו לחברה.

עידו נתן: אני חייב לציין שבהקשרים של השקעה בהפקות מקומיות, אנחנו משקיעים בכל שנה מעבר לחובה הקבועה עלינו בחוק, בסדר גודל – אם מחשבים את זה, לוקחים את ההכנסות של החברה מכבלים וגם משירותי ה-OTT שדיברתי עליהם, אנחנו משקיעים מעבר לחובה הזאת.

עידו נתן: אנחנו גאים להיות במגרש הזה.

עידו נתן: בכל הקשור לעיוות הרגולטורי ולצורך ברפורמה, מן הסתם אנחנו בקשר ישיר גם עם משרד התקשורת, גם עם גופי ההסדרה, גם עם מועצת הכבלים והלוויין ולאחרונה עם גופים נוספים על מנת להבהיר את עמדתנו בצורה ברורה.

עידו נתן: אנחנו תומכים וסבורים כי יש להביא באופן מידי תיקון חקיקה שיסדיר את השוק הזה, יטפל בהתאמות שצריך לעשות כדי להפוך אותו לשוק שידורים שוויוני יותר, הגון יותר, פלורליסטי יותר.

עידו נתן: אנחנו מקווים מאוד שבאמת הרפורמה הזאת תגיע בהקדם.

עידו נתן: היא צריכה לעסוק בכל הנושאים, גם בהפקות מקור, גם בצריכת תוכן ספורט, גם בסוגיות צרכניות, גם במודלים כלכליים שעל בסיסם מבוסס השוק הזה.

עידו נתן: על הכול צריך לדון במקשה אחת.

עידו נתן: לא לקחת פיסת עמוד מן הרפורמה ומן הוועדה שהקים משרד התקשורת ולדון רק בה.

עידו נתן: הכול צריך להיות על השולחן, הכול צריך לעבור תהליך חקיקה מסודר, החל בתזכיר חקיקה של משרד התקשורת וכלה כמובן בוועדת הכלכלה של הכנסת שאמורה לפקח על הדברים.

עידו נתן: אני מתחבר מאוד לדברים של השר, זה חלק מתפקיד הכנסת לפקח על הדברים האלה.

עידו נתן: אנחנו ממש מוטרדים, ממש לא שמחים לשמוע שיש כוונות לנסות לקבוע עובדות בשטח לפני שהרפורמה הזאת נכנסת.

מיכאל ביטון: יש לי שאלה אליך.

מיכאל ביטון: אתה מדבר על עובדות בשטח, אבל בעצם גם אתם קבעתם עובדות כי נכנסתם לשוק לא מפוקח.

מיכאל ביטון: מצד אחד יש לכם שירות מפוקח, אך יש לכם גם שירות לא מפוקח.

מיכאל ביטון: זה לא מנע מכם לצאת לדרך, העובדה שאין רגולציה על הסטרימינג.

עידו נתן: נכון.

עידו נתן: אני מודה לך על השאלה כי זה באמת הבדל משמעותי מאוד בין הדברים.

עידו נתן: גם חברות נוספות פועלות בשוק כבר שבע שנים.

מיכאל ביטון: ועוד שאלת ביניים: בינתיים על הסטרימינג אתם דואגים להפריש להפקות מקור?

עידו נתן: אענה קודם על השאלה השנייה.

עידו נתן: אנחנו משקיעים בכל שנה את החובה החוקית ומעבר לה, כך שהשקעה מכסה גם את הסטרימינג.

ישעיהו נשר: אתה לא אומר אמת.

מיכאל ביטון: שי, עוד הערה ואני אוציא אותך.

מיכאל ביטון: תן לי לנהל את העניינים בבקשה.

מיכאל ביטון: האם מתוך רצון טוב או מתוך אחריות או לפחות מתוך רציפות, כשאתה נותן שירותי סטרימינג אתה מחיל על הסטרימינג את ההפרשה להפקת מקור כפי שהחלת על הכבלים?

עידו נתן: שירותי הסטרימינג שלנו, כמו יתר שירותי הסטרימינג במדינת ישראל, אינם מפוקחים על ידי המועצה.

עידו נתן: אנחנו מפוקחים על ידי המועצה הן בסך ההשקעה שלנו והן בפילוח ההשקעה, לאן זה יוצא, איזה סוג תוכן וכולי.

עידו נתן: אנחנו לא מפוקחים על שירותי הפקות מקור, אבל בכל שנה, והמועצה יכולה להעיד על כך - - -

מיכאל ביטון: שנייה, אדוני.

מיכאל ביטון: כל מה שאמרת נאמר כבר.

מיכאל ביטון: ארבע הדקות נגמרו.

מיכאל ביטון: אני שואל אותך שאלת הבהרה.

מיכאל ביטון: אם מתוך בחירה, אחריות או מצב ביניים, אתה נותן שירות בסטרימינג, האם אתה מפריש מתוך ההכנסות שם כפי שהפרשת בכבלים לעניין הפקות מקור?

מיכאל ביטון: גם אם אתה לא חייב בחוק.

מיכאל ביטון: מה אתה עושה בפועל?

עידו נתן: אני שוב מציין שאנחנו לא חייבים בחוק, אבל עדיין סך ההשקעה שלנו בהפקות מקומיות מכסה.

מיכאל ביטון: אתה לא עונה לי, שלוש פעמים.

מיכאל ביטון: כמה אחוז אתה חייב להשקיע בהפקות מקור בכבלים?

עידו נתן: 8%.

מיכאל ביטון: אתה שם 8% בסטרימינג?

עידו נתן: שוב אני אומר - - -

מיכאל ביטון: אל תגיד לי "שוב אני אומר".

מיכאל ביטון: אדוני, סליחה.

מיכאל ביטון: אתה שם 8% בסטרימינג או לא שם?

עידו נתן: אנחנו שמים 8% בכבלים בלבד.

עידו נתן: שירותי הסטרימינג שלנו אינם מחויבים בהשקעה.

מיכאל ביטון: אז מה אתה משקיע שם?

מיכאל ביטון: איזה אחוז?

מיכאל ביטון: מה אתה משקיע בסטרימינג?

עידו נתן: אני שוב אומר - - -

מיכאל ביטון: אל תגיד לי שוב, זה לא עוזר.

מיכאל ביטון: אני שואל שאלה במתמטיקה ואתה עונה לי בהיסטוריה.

מיכאל ביטון: אני שואל אותך האם בסטרימינג אתה משקיע אחוז להפקות מקור ומה הוא האחוז.

מיכאל ביטון: תענה לי במתמטיקה.

מיכל פליישר: אני סמנכ"לית רגולציה בהוט.

מיכל פליישר: אנסה להשיב, אם אני מבינה נכון את השאלה.

מיכל פליישר: אתה שואל האם באופן וולונטרי - - -

מיכאל ביטון: זה הרקע לשאלה.

מיכאל ביטון: אמר האדון שהוא מחויב לרגולציה והוא לא רוצה שיהיו הפרות של רגולציה, שצריכה להיות רגולציית-על שתחול על כולם.

מיכאל ביטון: אבל הסטרימינג יצא לדרכו והוא מפוקח בכבלים אבל לא בסטרימינג.

מיכאל ביטון: לאור קריאתו לפיקוח כוללני על הסטרימינג, האם הוא החיל על עצמו את הרגולציה בסטרימינג ולפחות בהפקות מקור מפריש אותו אחוז, מרצונו, מאי-ודאותו, מכל סיבה אחרת?

מיכל פליישר: ברשותך, אני מבקשת להשיב על זה.

מיכל פליישר: ראשית, כמובן שאנחנו, כפי שנאמר, עומדים בכל הרגולציות מעל ומעבר, וככל שתוחל רגולציה על סטרימינג כמובן שאנחנו נעמוד בדברים באופן מלא.

מיכל פליישר: נאמר פה גם שדה פקטו אנחנו משקיעים יותר ממה שאנחנו חייבים, כולל הכנסות מ-OTT.

מיכל פליישר: אני יכולה להגיד, וזה תחת האמירה שהרגולציה צריכה להיות שוויונית, שאם מישהו חושב שבתקופת ביניים או בתקופה כלשהי גופים צריכים לקחת על עצמם רגולציה של "מה שיוצא אני מרוצה", כלומר וולונטרית, אם תחול רגולציה של "מה שיוצא אני מרוצה" בכבלים אז אנחנו נשקול להחיל כזאת גם ב-OTT.

מיכל פליישר: צריך להיות פה הגונים לשני הצדדים.

מיכל פליישר: אנחנו במאסה הקריטית של ההכנסות שלנו נמצאים תחת רגולציה, משקיעים יותר מכל גורם מסביב לשולחן הזה בהפקות מקור מידי שנה.

מיכאל ביטון: ועכשיו נראה אותך עונה לי על השאלה: בסטרימינג מה האחוז שאת משקיעה בהפקות מקור לפי רצונך החופשי?

מיכל פליישר: בכל השנים עד עכשיו זה כולל הכנסות מסטרימינג.

מיכאל ביטון: רק על הסטרימינג – האם אתם מפרישים אחוז על הפקות מקור?

מיכאל ביטון: מה האחוז הזה?

מיכל פליישר: על הכנסות מסטרימינג דה פקטו השקענו יותר מ-8%.

מיכל פליישר: על סך ההכנסות משידורים, כבלים ו-OTT, השקענו יותר מ-8%, והנתונים נמצאים בידי מועצת הכבלים ומשרד התקשורת.

מיכאל ביטון: אז אין לכם שיקול שאחוז ההפרשה להפקות מקור בכל הענף הוא בכל תחום פעילות שלכם.

מיכאל ביטון: את אומרת: בסך הכול הוצאנו יותר ממה שאנחנו חייבים.

מיכל פליישר: כבוד היושב-ראש, אני רוצה להגיד משהו על השקעות.

מיכל פליישר: יכול להיות שזה הגיע בשלב מוקדם של הדיון, כי אמרו פה כל מיני דברים.

מיכל פליישר: אנחנו פועלים בתחום התשתיות הקוויות, הסיבים האופטיים, בתחום הסלולר, הוט מובייל.

מיכל פליישר: היה פה דיון בוועדת הכלכלה בנושא חובות השקעה ופריסה של סיבים אופטיים.

מיכל פליישר: חובות השקעה בשוק התקשורת, בתשתיות, בסלולר, בהפקות מקור, זה לא ג'סטה.

מיכל פליישר: מדובר במאות מיליוני שקלים.

מיכל פליישר: כשמדברים פה סביב השולחן על ההשקעות שהיוצרים, בצדק, מצפים שיהיו בהפקות מקור, מדובר על מאות מיליוני שקלים.

מיכל פליישר: לא הייתי מציעה, ומשרד התקשורת לא עושה את זה, לסמוך על אף אחד סביב השולחן שיגיד שמאות מיליוני שקלים הוא הולך לשים וולונטרית.

מיכאל ביטון: לא ביקשנו וולונטרית, זה בכלל לא היה הרציונל.

מיכאל ביטון: הרציונל היה שהשוק נפרץ, יצרתם מוצר לא מפוקח ואמרתם שצריכה להיות רגולציה כוללנית, אבל בתוך זה גם יצרתם יתרון כי אתם פועלים באזור לא מפוקח.

מיכאל ביטון: אז בתחום הלא מפוקח מה מדיניותכם?

מיכאל ביטון: זאת הייתה השאלה.

מיכל פליישר: קודם כול, יצרנו יתרון לצרכן, וזה היה מחויב המציאות.

מיכל פליישר: אז אין להלין על זה.

מיכאל ביטון: מצוין, אין לנו מחלוקת.

מיכאל ביטון: רק רצינו לדעת את הלוגיקה: האם אתם בעד פיקוח כוללני?

מיכאל ביטון: האם כשעברתם לתחום לא מפוקח, מרצון או לא מרצון החלתם עליו כללים כפי שאתם פועלים בתחום המפוקח?

מיכל פליישר: אנחנו בעד שתחול רגולציה שוויונית לכולם.

מיכל פליישר: תודה.

מיכאל ביטון: חפרנו בזה יותר מדי.

מיכאל ביטון: תודה רבה.

מיכאל ביטון: מודי שרפסקי, מנהל אגף רגולציה בחברת יס, בבקשה.

מודי שרפסקי: שלום לכולם.

מודי שרפסקי: אמרו את הדברים.

מודי שרפסקי: נחזור על הדברים שוב כדי שזה יהיה ברור.

מודי שרפסקי: שוק הטלוויזיה בישראל, שוק השידורים הוא שוק תחרותי מאוד.

מודי שרפסקי: אנחנו רואים את זה בנושא של חבילות בעשרות שקלים, שיש אותן היום לכל החברות פחות או יותר.

מודי שרפסקי: אנחנו רואים שהיום חסמי הכניסה לשוק – אם פעם היה צריך כבלים ולוויין, היום חסמי הכניסה נמוכים מאוד, כל חברה יכולה להקים פלטפורמה ולשדר.

מודי שרפסקי: אנחנו רואים שהרבה שחקנים נכנסים לשוק, אם זה סלקום ופרטנר, שמחזיקים ביחד בערך חצי מיליון מנויים, ויש לנו גם את נטפליקס, שיש לה יותר מ-1.2 מיליון משתמשים בישראל.

מודי שרפסקי: כל אלה לא מפוקחים.

מודי שרפסקי: מצד שני, הרגולציה נרדמה – אני לא יודע מאילו סיבות, אפשר להעלות לזה כל מיני סיבות.

מודי שרפסקי: במשך 20 שנים יש אותה רגולציה, שחלה רק עלינו ועל הוט, בצורה שגובלת לפעמים באבסורד.

מודי שרפסקי: אציג דוגמה מן הימים האחרונים: עולה ערוץ האח הגדול, אז הוט ויס צריכות להחתים עשרות עמודים, כולל להחתים תצהירים של המשתתפים וכל מיני דברים כאלה, ואותו ערוץ עולה בסלקום ופרטנר והכול בסדר, בלי שום פיקוח.

מודי שרפסקי: אז כנראה אפשר לוותר על חלק גדול מן הדברים.

מודי שרפסקי: המטרה של הרפורמה צריכה להיות – ואנחנו בעד שתהיה רפורמה – שיהיה מגרש משחקים מאוזן.

מודי שרפסקי: זה לא אומר להעלות את כל הגופים החדשים לרגולציה הקצת מטורפת שלנו אלא באמת לשטח גם את העניין הזה.

מודי שרפסקי: אני חושב שזה מתחבר לדברים שאמר כבוד השר, שצריכה להיות רגולציה מאוד בסיסית על כולם, ואני מחלק את זה לשלושה נושאים.

מודי שרפסקי: הדבר האחד הוא הגנה על הצופה, שלא יהיו כל מיני שידורים למבוגרים והימורים והסתה ודברים כאלה.

מודי שרפסקי: הדבר השני הוא חובת השקעה בהפקות מקומיות, שאנחנו ביס בעד הדבר הזה, שנים מובילים את השוק, מוציאים המון כסף על הפקות מקור.

מודי שרפסקי: והדבר האחרון הוא כל נושא הספורט, ששם צריכה להיות רגולציה מסודרת, שהבסיס העיקרי שלה הוא איסור בלעדיות, כדי שלא נראה את השתוללות המחירים שהייתה פה בשנים האחרונות, שנבעה מכניסה של גורם לא מפוקח שהשתולל.

מודי שרפסקי: אני מניח שהוא לא התכוון לזה אבל התוצאה היא עלייה של 250 מיליון שקל בעלויות הספורט שמתחלקות היום על כל השוק, בעיקר על יס והוט.

מיכאל ביטון: אתה לא רוצה לציין את שמו של הגורם?

מודי שרפסקי: אני חושב שזה ברור.

מיכאל ביטון: אני לא יודע על מי אתה מדבר.

מודי שרפסקי: ברגע שפרטנר נכנסה לשוק ב-2015 היא ניסתה לרכוש זכויות ספורט בבלעדיות, מתוך מחשבה שהיא תשדר את הדברים בבלעדיות ואולי כך יגיעו לקוחות.

מודי שרפסקי: אגב איסור הבלעדיות שחל על יס והוט לא חל על פרטנר – הנה דוגמה איפה הרגולציה היא דווקא דבר חיובי.

מודי שרפסקי: יש החלטה של מועצת הכבלים והלוויין משנת 2000, אחת ההחלטות החשובות בשוק, שספורט הוא מוצר שצריך למכור לכולם בתנאים הוגנים ולא מפלים.

מודי שרפסקי: מה שקרה, פרטנר ניסתה לקנות בבלעדיות את הספורט, ואם ליגת העל לפני המכרז של פרטנר עלתה 40 מיליון שקלים הרי המחיר קפץ ל-127 מיליון שקלים, ובסוף פרטנר גם לא זכתה, קנה את זה אחד מערוצי הספורט והמחירים עלו.

מודי שרפסקי: זה קרה עם עוד ליגות נוספות.

מודי שרפסקי: זה לגבי הספורט.

מיכאל ביטון: כפי שאמרתי, יהיה דיון על ההתייקרות, אבל אתה מאיר פה זרקור על הדינמיקה, איך מונופול יוצר מחירים גם בעולם השידורים והספורט, וגם באופן עקיף מייקר את כלל החבילה שגופים מנסים להציע.

מיכאל ביטון: על ספורט עוד יהיה כאן דיון עומק, כולל על הדינמיקה שתיארת בפירוט.

מודי שרפסקי: רק עוד אמירה אחת על הספורט.

מודי שרפסקי: המחירים של הספורט הובילו למצב שבו חברות השידורים, הפלטפורמות, אחוז גבוה מאוד, קרוב ל-60% מתקציב רכש התוכן שלהן הולך היום על ספורט.

מודי שרפסקי: זה מצב לא נורמלי, וכמובן זה בא על חשבון דברים אחרים, על חשבון רכש אחר.

מיכאל ביטון: הייתי אומר שהמצב חמור ואנחנו נעסוק בזה.

יעל רון בן משה: בשונה ממקומות אחרים בעולם, לא ניתן לצפות בשידורי הספורט בסלולר.

יעל רון בן משה: לכן אוכלוסיות כמו חיילים או סטודנטים, שלא נמצאים במקום שבו יש להם מנוי לאותה חבילת ספורט, לא יכולים לצפות.

מיכאל ביטון: מה המוטיבציה לא לתת את זה בסלולר?

ישעיהו נשר: אין להם כסף לקנות את זה.

ישעיהו נשר: צריך לשלם על התוכן.

יעל רון בן משה: למה החברה לא מספקת את זה כמו בכל מדינות המערב?

ישעיהו נשר: זכויות השידורים שייכות לגורמים פרטיים.

מודי שרפסקי: אסיים במשפט אחד.

מיכאל ביטון: משפט, ולא נגלוש לספורט, למרות שליאור שאלתיאל פה.

מיכאל ביטון: שאלתיאל, אולי נספיק לתת לך להגיד מילה, אבל היום לא עוסקים בספורט.

מודי שרפסקי: הרפורמה של פולקמן, אם אנחנו מסתכלים על דוח פולקמן ועל הרפורמה שאמורה להיות מבוססת עליו, לכאורה זה נראה דבר טוב, באמת רגולציה שוויונית ודקה לכולם.

מודי שרפסקי: אבל צריך לשים לב לשני דברים וצריך לראות מה משרד התקשורת יביא בסוף לשולחן.

מודי שרפסקי: אחד זה לגבי השחקנים הישראלים.

מודי שרפסקי: בוועדת פולקמן קבעו מבחני הכנסות, שנכון להיום עומדים על 300 מיליון שקל.

מודי שרפסקי: זה אומר שחוץ מיס והוט אף גוף לא ייכנס לרגולציה הזאת, לא סלקום, לא פרטנר ובטח לא גופים חדשים שייכנסו לשוק, אם ייכנסו.

מודי שרפסקי: זה דבר אחד.

מיכאל ביטון: בהקשר של הפקות מקור?

מודי שרפסקי: לא רק בהקשר של הפקות מקור.

מודי שרפסקי: לפי דוח פולקמן כל הרגולציה לא תחול.

מודי שרפסקי: קבעו רף כניסה גבוה מאוד.

מודי שרפסקי: אם הרגולציה לא חשובה אז בואו לא נעשה אותה, אבל אם היא חשובה היא צריכה לחול על כולם.

מודי שרפסקי: זה עיקרון אחד.

מיכאל ביטון: תודה.

מיכאל ביטון: אנחנו נחכה לראות את החקיקה.

מודי שרפסקי: רק עוד אמירה לגבי הבין-לאומיים – בדוח פולקמן יש מין יצור כלאיים של רגולציה וולונטרית.

מודי שרפסקי: השר כבר הצהיר שזה לא יקרה, שהוא עומד לשנות את זה.

מודי שרפסקי: אנחנו מקווים שגם זה יקרה.

מיכאל ביטון: תודה רבה לך.

מיכאל ביטון: אני מצטרף לאמירה העקרונית שלך, שתיקוני החקיקה הללו מצד אחד יקלו על כל עולם הזכיינים הקודמים והרישיונות הקודמים, שהיה בו עודף רגולציה, לפשט, והחדשים ייכנסו לאיזו רגולציה, כי המשחק פה לא שוויוני בין מי שמפוקח מאוד מאוד לבין מי שעושה מה שהוא רוצה, זה המצב כיום, וגם לא משלם על הפקות מקור וכן הלאה.

מיכאל ביטון: יעקב נדבורני, מנכ"ל פרי טיוי, בבקשה.

יעקב נדבורני: תודה אדוני.

יעקב נדבורני: אני מנכ"ל פרי טיוי, שהיא חברה שהוקמה על ידי קבוצת קשת וקבוצת RGE במטרה להיות מתחרה משמעותי בשוק הטלוויזיה הרב-ערוצי באמצעות הסטרימינג.

יעקב נדבורני: כפי שצוין בהתחלה בסקירה, אכן הסטרימינג משנה סדרי עולם באופן שבו אנשים צופים בטלוויזיה רב-ערוצית.

יעקב נדבורני: התווך של הכבלים והלוויין המסורתיים, מודלים של עשרות שנים הופכים להיות פחות רלוונטיים, בצורה גלובלית, זה לא תופעה ישראלית כפי שכולנו יודעים.

יעקב נדבורני: החדירה של אותם סופר-סטרימרים אמריקאים גלובליים משנה את הביקוש ואת האופן שבו צופים רוצים לצרוך תוכן.

יעקב נדבורני: אין דרך להתמודד עם זה.

יעקב נדבורני: כלומר זה התוכן, התוכן מגיע, אותם סופר-סטרימרים גם מושכים את התוכן שלהם מאותן חבילות מסורתיות של חברות הכבלים והלוויין.

יעקב נדבורני: בתוך העולם הזה נכנסת פרי טיוי.

יעקב נדבורני: מצד אחד, יש פה הרבה מאוד הזדמנויות לצופים הישראלים לצרוך תוכן איכותי.

יעקב נדבורני: מעולם לא הושקעו כל כך הרבה עשרות מיליארדים בשנה בתוכן גלובלי איכותי.

יעקב נדבורני: מאידך, יש כאן גם סיכון משמעותי.

יעקב נדבורני: בשונה ממה שנאמר פה, ואני חושב שהמצג שהוצג כאן לא נכון, התחרות בטלוויזיה הרב-ערוצית היא תחרות בעצימות נמוכה מאוד.

יעקב נדבורני: אם אנחנו משווים את זה לתחרות שנעשתה בסלולר לפני עשר שנים בדיוק, ב-2012, שם יש תחרות בעצימות גבוהה, תחרות עם אינטרוול של עשר שנים שהשפיעה בצורה דרמטית על כל מנויי הסלולר.

יעקב נדבורני: עשר שנים אחורה מנוי סלולר עלה מאות שקלים, כולנו מכירים את זה מן המשפחות שלנו.

יעקב נדבורני: לכל בית אב יש שניים, שלושה, ארבעה, חמישה מנויי סלולר.

יעקב נדבורני: קחו את אותם מנויי סלולר, תכפילו במאות שקלים לעומת עשרות שקלים שמשלמים היום כתוצאה מאותו קטליזטור תחרותי שהיה, תבינו את הדרמה שהייתה פה.

יעקב נדבורני: אל תוך המקום הזה נכנסת פרי טיוי.

יעקב נדבורני: פרי טיוי תהיה קטליזטור תחרותי, תהיה מאבריק תחרותי.

יעקב נדבורני: היא לא בהכרח צריכה לקחת נתחי שוק סופר-משמעותיים אבל היא כן תניע את גלגל התנופה התחרותי.

יעקב נדבורני: אנחנו מתכוונים להציע טכנולוגיית סטרימינג מתקדמת מאוד שתאפשר צפייה בטלוויזיה רב-ערוצית באיכות שהיא לכל הפחות לא נופלת מאיכות הכבלים והלוויין וחלקה אף עולה עליהם, בממשקים הרבה יותר מתקדמים.

יעקב נדבורני: היום הפרוטוקולים של הסטרימינג מאפשרים גם אלמנטים של Low latency אז כל השיהוי שכולם מכירים משידורי הספורט למיניהם ייעלם ככל שהסטרימינג מתקדם.

יעקב נדבורני: אנחנו נציע מוצר תוכן עמוק, רחב, איכותי מאוד, בדגש רב מאוד על יצירה ישראלית ותוכן מקורי.

יעקב נדבורני: אני מזכיר שוב את מה שאמרתי בתחילת הדברים שלי: התוכן הבין-לאומי, אותם סדרות וסרטים גלובליים, בעיקר אמריקאים, יגיעו מהסופר סטרימרים.

יעקב נדבורני: לכן הדגש שלנו הוא על תוכן ישראלי, על הפקה מקומית, על הפקה ועל יצירה ישראלית.

יעקב נדבורני: אנחנו מתכוונים להשקיע עשרות מיליוני שקלים בשנה ביצירה ישראלית.

יעקב נדבורני: אנחנו בכל מקרה מתכוונים להחיל עלינו – אני עונה פה לשאלה שנשאלה הוט, אם כן מחילים על הסטרימינג את ה-8% או לא מחילים – אנחנו מחילים עלינו מראש בהתנדבות – אני לא יודע מה יהיה בתיקוני החקיקה – את כל החובות שיש היום על חברות הכבלים והלוויין, ובכל מקרה מעל זה אנחנו מתכוונים להשקיע עשרות מיליוני שקלים ביצירה מקומית.

יעקב נדבורני: זה הבסיס שלנו, זה יהיה ההעדפה הצרכנית, כי את התוכן הזר הם יקבלו מאותם סופר סטרימרים.

יעקב נדבורני: התמחור של הדבר הזה יהיה עשרות בודדות של שקלים, מן הצד הנמוך של העשרות שקלים, דבר שיאפשר לכל משפחה גם לקבל טלוויזיה רב-ערוצית איכותית שעונה על רוב הצרכים, גם תכני בידור, גם ספורט, גם ילדים, גם דרמה, גם דוקו, גם תחקירים, עולם רחב ועמוק, ובנוסף כל משק בית יחליט לפי העדפות הצפייה שלו ולפי היכולת הכלכלית שלו מה הוא מוסיף ברמה של סופר סטרימר לגבי התכנים הזרים וכך יוכל לשלב לעצמו את התמהיל הנכון, גם על פי היכולות הכלכליות שלו וגם על פי העדפות הצפייה שלו.

יעקב נדבורני: משפט סיום: כאשר יש פוטנציאל לכניסה של כזה מאבריק תחרותי, ברור שהוט ויס, אבל בעיקר הוט, מתנגדים לזה ומנסים לעשות הכול כדי שהדבר הזה – אם אי אפשר לעצור את זה אז לכל הפחות לעכב את זה כמה שאפשר יותר זמן.

יעקב נדבורני: צריך להבין שכל חודש, כל רבעון שהתחרות הזאת לא נכנסת, שהיא יכולה להיות תחרות משמעותית, הוא רבעון מצוין להוט וליס.

מיכאל ביטון: לא הבנת.

מיכאל ביטון: בינתיים תיארת בנאום שהכול טוב, שאתם עשיתם, קידמתם.

יעקב נדבורני: עוד לא עשינו ועוד לא קידמנו.

יעקב נדבורני: אמרתי שזו הכוונה, אם מישהו לא הבין.

יעקב נדבורני: נכון לעכשיו זו התוכנית שלנו, לזה אנחנו רוצים להיכנס.

מיכאל ביטון: נגה רובינשטיין, את גם מפרי טיוי.

מיכאל ביטון: לכל גוף יש ארבע דקות ועברו כבר דקות, אז תהיי קצרה.

נגה רובינשטיין: בינתיים הכול נשמע טוב.

נגה רובינשטיין: גם לי זה נשמע כך.

נגה רובינשטיין: אז אתה אומר: מה קרה?

נגה רובינשטיין: אגיד בדקה מה קורה לגוף שרוצה להתחרות בשוק הזה, שרוצה להיכנס לשוק הזה.

נגה רובינשטיין: אמר השר שהסוסים ברחו מן האורווה.

נגה רובינשטיין: לא, יש כאן סייח שהוא עוצר אותו.

נגה רובינשטיין: באופן מקרי השר עצמו שהיה כאן, ערב לפני החלטת מועצה שמחכה כבר 15 חודשים, במשך 15 חודשים מועצת הרשות השנייה מחזיקה חזק-חזק שהגוף הזה לא יתחיל לפעול, שלח השר מכתב לרשות השנייה.

נגה רובינשטיין: מה המכתב?

נגה רובינשטיין: מה מקורו?

נגה רובינשטיין: כל אחד מספר לנו משהו אחר.

נגה רובינשטיין: ערב לפני ההחלטה הבאה של הרשות השנייה שלח משרד המשפטים מכתב.

נגה רובינשטיין: למה שלח?

נגה רובינשטיין: איך שלח?

נגה רובינשטיין: הדבר הכי גרוע בשביל יזמות, חדשנות, תחרות ויוקר מחיה הוא שהרגולטור לא יודע להחליט.

נגה רובינשטיין: יגיד כן, יגיד לא, אנחנו נסתדר עם מה שהוא יגיד, אנחנו נפעל לפי כל חקיקה שתהיה, לא מה שמישהו מדמיין בראש, אנחנו נעשה כל מה שצריך לפי החוק.

נגה רובינשטיין: אבל לא יכול להיות שכל רגולטור מספר לנו למה השני לא עשה, ושאמנם יש יחידת קומנדו אבל במשך 15 חודשים הרשות השנייה לא מצליחה לקבל החלטה.

נגה רובינשטיין: שאלה טובה בכלל אם היה צריך שהיא תקבל את ההחלטה הזאת.

נגה רובינשטיין: ופתאום לפני חודש מתפרסם שימוע ציבורי על ידי מועצת הכבלים והלוויין.

נגה רובינשטיין: יש כאן יותר מדי נקודות - - -

מיכאל ביטון: אמרת דברים חמורים.

מיכאל ביטון: אני רוצה לשמוע את מנכ"ל הרשות השנייה, עדן בר טל.

עדן בר טל: קודם כול, לעניין הבקשה שמצויה אצלנו - - -

מיכאל ביטון: תעשה לנו סדר כי פה נאמרים דברים חמורים.

מיכאל ביטון: אנחנו רוצים להבין איפה הדברים עומדים.

עדן בר טל: קודם כול אתחבר אל מה שנאמר קודם על ידי כל קודמיי, כי זה לדעתי הדיון היום, בנושא הסטרימינג והשוק הישראלי.

עדן בר טל: בנושא הסטרימינג הדאגה שנשמעה מפי כולם ברורה מאוד: נכנסות חברות במסלול עוקף רגולציה.

עדן בר טל: אני כרגע לא קובע אם הרגולציה טובה או הרגולציה רעה.

מיכאל ביטון: כפי שאנחנו שומעים פה, נכנסות ולא נכנסות.

עדן בר טל: קודם כול, נכנסות.

עדן בר טל: נאמר קודם שלנטפליקס יש יותר ממיליון בתי-אב, אז ברור שנכנסו בהיקף חסר תקדים.

עדן בר טל: החברה הגדולה בישראל בנושא טלוויזיה רב-ערוצית, הוט, לא מגיעה לדרגה של נטפליקס מבחינת סדרי גודל.

עדן בר טל: המשמעות של עקיפת רגולציה היא בשני מישורים: יש את המישור של כל מה שהרגולציה רוצה להגן עליו, ולא משנה מה המחוקק יבחר להגן, על שתי נורמות, חמש נורמות, 500 נורמות.

עדן בר טל: זה צריך להיות מגרש משחקים שווה לכולם.

עדן בר טל: מי שאמר שהרגולטור נרדם – אני נדהם לשמוע את המשפט הזה.

עדן בר טל: הרגולטור לא נרדם אלא הוא עובד לפי חוק שקובע הבית הזה.

עדן בר טל: אם הבית הזה לא קבע חוקים עדכניים יותר מ-20 שנים בנושא הספציפי הזה, וסיבותיו עמו – הרגולטור פועל לפי הרגולציה.

מיכאל ביטון: לא להפריע.

מיכאל ביטון: הוא לא הפריע לכם.

מיכאל ביטון: זה לא מכובד.

עדן בר טל: נוצרה אנומליה גדולה מאוד שנובעת מסיבה פשוטה, כי החקיקה הישנה הייתה מוטת טכנולוגיה.

עדן בר טל: זאת אומרת, היא נקבה בשתי טכנולוגיות, כבלים ולוויין, כבסיס לתחולה, כאשר היום יודעים כולם שרגולציה צריכה להיות אדישה טכנולוגית ולמעשה לא היה צריך להיות שום הבדל בין רשת האינטרנט לבין כבלים ולוויין.

עדן בר טל: אני מניח שהחקיקה שמשרד התקשורת יציג בקרוב תענה בדיוק לעניין הזה.

מיכאל ביטון: עדן, תגיע לסיפור שאנו עוסקים בו עכשיו.

מיכאל ביטון: מה הסיפור?

מיכאל ביטון: מה קורה?

עדן בר טל: אם אדוני מתכוון לזה שאתייחס כרגע לבקשה שמצויה בפני רגולטור, גוף ציבורי, תוך כדי דיון, כשהנושא על שולחנו, ומדובר על ועדה ציבורית, יש לנו פה שני רגולטורים שהם מועצות ציבוריות, זה כמו לבקש כרגע מבית המשפט לדבר על בקשה שנמצאת בפניו.

עדן בר טל: אבל בכל זאת אני צריך להשיב.

מיכאל ביטון: אני מודאג שאומרים לי כך ואגיד לך למה.

מיכאל ביטון: יש כל מיני חברי כנסת מסכנים שהגיעו לבתי משפט.

מיכאל ביטון: הכנסת דנה על מצבם בזמן שהם הולכים לבית המשפט.

מיכאל ביטון: אף אחד לא אמר להם שהכנסת לא יכולה לדון כי יש איזה הליך משפטי או רגולטורי.

עדן בר טל: לא אמרתי שהכנסת לא יכולה לדון.

מיכאל ביטון: אנחנו בוועדת הכנסת מפקחים על הרגולטור.

מיכאל ביטון: הרגולטור לא יכול להתחבא ולומר שיש לו איזה הליך רגולציה שהוא לא יכול לספר לנו עליו.

מיכאל ביטון: אנחנו רק רוצים דיווח איפה זה עומד ומה החסמים.

מיכאל ביטון: אם לא החליטו – מי לא החליט, מתי יחליט, מתי לא יחליט.

מיכאל ביטון: פשוט תגיד לנו, שנדע את התמונה.

מיכאל ביטון: אל תפגע בהליך החוקי שלך.

מיכאל ביטון: תשתף אותנו איפה זה עומד.

עדן בר טל: אשתדל.

עדן בר טל: זאת הנקודה שרציתי להגיע אליה, איפה אנחנו בתהליך.

עדן בר טל: אני רוצה שהשומעים המודאגים – ויש צופים רבים לדיוני הוועדה הזאת – שחברי הוועדה והיושב-ראש יידעו שהבקשה לא מצויה ברשות השנייה מזה 15 חודשים אלא צריך לדייק.

עדן בר טל: הבקשה שכרגע נידונה בפנינו עברה תיקון לאחר החלטת רגולטור אחר, רשות התחרות, שהעמידה כתנאי את שינוי הבקשה מבקשה למיזוג לבקשה להסדר כובל.

עדן בר טל: בחודש ספטמבר האחרון הוגשה בקשה חדשה.

עדן בר טל: המועצה שלנו מונתה על ידי הממשלה בינואר ומיד התחילה לפעול בשורה של נושאים, כאשר יש המשכיות מרגולטור קודם לנוכחי.

מיכאל ביטון: אז אתה רק מינואר בתפקיד?

עדן בר טל: כן, אדוני.

עדן בר טל: פורמלית מונינו ב-9 בינואר.

מיכאל ביטון: על כל מה שלפני ינואר אתה לא אחראי?

עדן בר טל: אני אחראי מאוד.

עדן בר טל: בדקתי עם אנשי ההנהלה וראיתי את לוח הפעילות שנעשה גם תוך כדי הדיונים ברשות התחרות.

עדן בר טל: למרות שבדרך כלל הרשות השנייה מחכה להחלטת רשות התחרות, במקרה שלנו, הפלא ופלא, לא חיכו והתחילו את הפעולה מול מבקשת הבקשה לקבלת תשובות, הבהרות וכולי והתהליך לא נפסק.

עדן בר טל: למעשה אני רוצה לסבר את אוזניהם של חברי הוועדה, אנחנו קיבלנו רק הבוקר את התגובה האחרונה של קשת לשאלות הבהרה חשובות ששאלנו, שחייבים להביא אותן בפני המועצה.

עדן בר טל: אם אדוני מסתכל על התמהמהות שלי משעה 10:30 בבוקר ועד עכשיו, אני חושב שבמושגים רגולטוריים וחקיקתיים אנחנו עובדים די מהר ויעיל.

מיכאל ביטון: הנושא הזה הוא בתהליך?

עדן בר טל: הוא בשלב מאוד מאוד מתקדם שלו, של דיון לקראת החלטה.

נגה רובינשטיין: יש צפי?

מיכאל ביטון: סליחה, גברתי.

מיכאל ביטון: זה לא מצחיק.

מיכאל ביטון: תבואי לנהל את הוועדה וגם תגידי מה לוחות הזמנים, עם כל הכבוד לך.

מיכאל ביטון: אתה אומר שטיפלתם, התקדמתם, קיבלתם חומרים ואתם צריכים להכריע.

מיכאל ביטון: מתי לדעתך זה יקרה?

עדן בר טל: אנחנו מחכים לעוד תגובה אחת מצד רגולטור אחר, שתתקבל בקרוב מאוד, ולאחר מכן המועצה שלנו תתכנס לדון וכנראה להחליט.

עדן בר טל: אני מקווה שנוכל גם לדון וגם להחליט.

מיכאל ביטון: האם זה בפרק זמן של שבועות, של חודשים?

עדן בר טל: קשה מאוד להגיד.

עדן בר טל: החשש הוא להיתפס בהטעיה.

מיכאל ביטון: קח לך גם זמן עודף.

עדן בר טל: מבחינת המועצה שלנו מדובר בשבועות.

מיכאל ביטון: כל עוד האחרים עשו את תפקידם אתה יודע לקבל את ההחלטה תוך מספר שבועות?

עדן בר טל: כן.

עדן בר טל: אני רוצה להיות כנה ושקוף.

עדן בר טל: נראה לי שהתהליך לקראת סיומו.

מיכאל ביטון: זה תלוי במועצת הכבלים ששאלת אותה שאלת הבהרה?

עדן בר טל: אנחנו פנינו אליהם.

מיכאל ביטון: יש פה נציג של מועצת הכבלים?

מיכאל ביטון: תיכף אתה תתייחס.

עדן בר טל: אני לא מדברר אותם, אבל לדעתי הם פעלו במהירות ובנחישות.

מיכאל ביטון: כל עוד העמידו לך את כל המידע ואת הדרישות שלך וההבהרות והחלטות של גופים אחרים, אתה יודע לחתוך את זה תוך מספר שבועות?

עדן בר טל: אני מניח שזה יהיה בסדר גודל של שבועות ולא חודשים.

מיכאל ביטון: תודה רבה.

מיכאל ביטון: נציגי מועצת הכבלים, אתם רוצים להבהיר?

ניר שויקי: כן.

ניר שויקי: בוקר טוב.

ניר שויקי: תודה, אדוני היושב-ראש.

ניר שויקי: אני יושב-ראש המועצה לשידורי כבלים ולשידורי לוויין.

ניר שויקי: כפי שנאמר קודם לכן, אני רוצה להגיד בפתיח שהמצב כרגע בשוק הוא אנומלי.

ניר שויקי: אין רגולציה על ה-OTT.

ניר שויקי: אגיד בכנות כרגולטור שיש גם רגולציה עודפת.

ניר שויקי: אני מניח שתזכיר החוק, כפי שהשר ציין קודם לכן, ייתן מענה, שתהיה רגולציה שוויונית והרבה פחות חודרנית לכל הגופים.

ניר שויקי: בעניין עסקת קשת-RGE, כפי שידידי עדן הזכיר, בתחילת חודש מאי פנתה אלינו הרשות השנייה בבקשה להיוועץ אתנו לגבי העסקה.

ניר שויקי: אנחנו יצאנו לשימוע.

מיכאל ביטון: אני מבין שזה היה בעקבות ייעוץ משפטי שחייב אותם.

ניר שויקי: על זה תשאלו אותם, אבל למיטב ידיעתנו הם פנו אלינו בעקבות המלצה של היועץ המשפטי לממשלה להיוועץ עם רגולטורים נוספים ולהרחיב את הבדיקה שלהם.

ניר שויקי: ביצענו בדיקה מהירה של הנושא זה.

ניר שויקי: החלטנו לצאת לשימוע ציבורי קצר.

ניר שויקי: קיבלנו כבר תשובות לשימוע הציבורי.

ניר שויקי: כבר אגיד לסוף, במקום שתצטרך לשאול אותי:

ניר שויקי: בכוונתנו בתוך סדר גודל של כשבוע – לא לתפוס אותי במילה – לתת את התשובה בנושא ההיוועצות.

ניר שויקי: פרט לכך, יש לנו עוד שתי סוגיות שקשורות למיזם שגם מונחות על שולחננו וגם בהן נכריע.

מיכאל ביטון: הן יהיו חלק מן החקיקה.

ניר שויקי: אני מדבר על המיזם הספציפי הזה.

ניר שויקי: יש שם בקשות להעברת אמצעי שליטה, בקשות לרישום המיזם.

ניר שויקי: אנחנו מתקדמים בכל הסוגיות הרלוונטיות.

ניר שויקי: לעניין ההיוועצות, עניתי לכבוד היושב-ראש שבכוונתנו לטפל בזה במהירות.

ניר שויקי: אם יש פה קונספירציות על משיכת זמן וכולו – אין דבר כזה.

מיכאל ביטון: תודה, ניר.

מיכאל ביטון: אם אני מסכם, אתה תשיב תוך שבוע–שבועיים ועדן בר טל תוך כמה שבועות יחתוך את זה.

מיכאל ביטון: זה נראה לי לוח זמנים סביר ומידתי.

מיכאל ביטון: אני לא רוצה לחפור בהיסטוריה.

עדן בר טל: אדוני היושב-ראש, אני רוצה להשלים עוד שני משפטים, דווקא בדבר היותר עמוק שהתחלתם אתו בתחילת הדיון לגבי הדאגה שנשמעה פה מכל עבר.

עדן בר טל: אותה אנומליה שדיברנו עליה בחקיקה באה לידי ביטוי בעניין שהוא לא רק כלכלי אלא יש לו חשיבות תרבותית ממדרגה ראשונה.

עדן בר טל: גם חשיבות כלכלית אבל בעיקר חשיבות תרבותית ממדרגה ראשונה.

עדן בר טל: האנומליה הזאת יוצרת מצב שהיצירה הישראלית שואבת מעוגה שהולכת וקטנה.

עדן בר טל: צריך להבין שהדבר הזה הוא מול שטף של תרבות מסוג אחר.

עדן בר טל: מדינות העולם כולן ערות לזה, כולל אלה שדוברות אנגלית, מודאגות מזה ומוצאות פתרונות.

עדן בר טל: הפתרון הוא כמובן החקיקה ואנחנו צריכים לחכות.

עדן בר טל: אני רוצה להפנות את תשומת לבכם, מניסיון, נדבורני הזכיר את הרפורמה בסלולר, התחרות המתעצמת, שלעצמה היא מבורכת, אבל אחת התוצאות שלה היא הקטנת מחזור העסקים של הגופים המתחרים.

עדן בר טל: העוגה תהיה קטנה יותר.

עדן בר טל: שימו לב שבהגנה על היצירה הישראלית, שהיא לנגד עינינו, ופה אני רוצה לבטא עמדה מאוד חד-משמעית של הרשות השנייה – הדאגה ליצירה הישראלית, ובמיוחד לסוגה העילית אבל לכל היצירה הישראלית, דורשת שהנחת העבודה שלכם כמחוקק תהיה שהעוגה תקטן עקב תחרות ולכן אתם צריכים לדאוג ליצירה הישראלית ברמת אחוז ההוצאה.

מיכאל ביטון: אם זה כולל גם את הגופים הבין-לאומיים וגם את הספקים החדשים של סטרימינג, סך העוגה קטן יותר?

עדן בר טל: כן, ואסביר למה.

עדן בר טל: בסופו של דבר למשפחה יש סך הוצאות מסוים, שכרגע הוא גבוה.

עדן בר טל: לפי דברי נדבורני - - -

מיכאל ביטון: אתה אומר שהשוק הזה יעבור התייעלות ואז ההכנסות בגינו יהיו קטנות יותר.

עדן בר טל: הניסיון המשותף שלי, של נגה רובינשטיין ושל נדבורני בשוק הסלולר אומר שהכנסות שהיו במקור – תתקני אותי אם אני לא מדייק – 18.5 מיליארד שקל משלוש חברות סלולר, תוך כדי הכנסת התחרות ומפעילים רבים נוספים התקבולים ירדו ל-12 מיליארד שקל.

עדן בר טל: הרבה יותר מתחרים עלו לציבור 12 מיליארד שקל במקום 18.5 מיליארד שקל מידי שנה.

יעקב נדבורני: גם לצרכן כמובן.

עדן בר טל: כלומר הנגזרת שנוסחה, של אחוז כפול מחזור, תקטן.

עדן בר טל: כלומר גם הרחבה של מספר המתחרים היא לכשעצמה - - -

מיכאל ביטון: היעד העליון שלנו הוא להוזיל לצרכן את החבילות.

עדן בר טל: ומצד שני לשמור על היצירה הישראלית.

מיכאל ביטון: בתוך זה אנחנו רוצים לא לפגוע בהפקות מקור, בוודאי לא בשיעור שבו עד היום הייתה העברה להפקות מקור.

מיכאל ביטון: יכול להיות שסך הפעילות יכול להיפגע בגלל שהשוק הזה התייעל והוא זול יותר לצרכן.

מיכאל ביטון: אלה אמירות יחסית כלפי העתיד, אנחנו לא יודעים את זה בוודאות.

מיכאל ביטון: עכשיו נשמע נציג של חברה בין-לאומית, אחרי כן נשמע נציגים של הפקות מקור.

מיכאל ביטון: עם כל הכבוד לכולכם, יש לכם שמונה נציגים פה אז אשתדל.

מיכאל ביטון: אם כל אחד מכם ידבר שתי דקות אולי אצליח לתת לרבים לדבר, אם כל אחד יחפור חמש דקות אז אתם לא תיתנו לחברים שלכם לדבר.

מיכאל ביטון: וגם אל תחזרו על עצמכם.

מיכאל ביטון: אז תחלקו ביניכם את השלל, כי יש לכם עוד חייל תשיעי, אני.

מיכאל ביטון: אני אלחם על הפקות מקור, אז לא צריך להכביר במילים.

מיכאל ביטון: לא תהיה פה שום רפורמה שתפגע בשיעור ההכנסות שמופנות להפקות מקור, לא בבין-לאומי ולא במקומי.

יעל רון בן משה: עוד מלחמה?

יעל רון בן משה: אמרת "אלחם".

יעל רון בן משה: למה מלחמה?

מיכאל ביטון: לא מלחמה.

מיכאל ביטון: את צודקת.

מיכאל ביטון: מתקנת אותי חברת הכנסת יעל רון.

מיכאל ביטון: אני באהבה, בנועם, בשיח ובדיאלוג אדאג שהפקות המקור לא ייפגעו.

מיכאל ביטון: תודה רבה על התיקון הזה.

מיכאל ביטון: עו"ד תמיר אפורי, מייצג את חברות הסרטים MPA, בבקשה, קצר ולעניין.

תמיר אפורי: תודה רבה על ההזמנה ועל האפשרות להשתתף בדיון הזה.

תמיר אפורי: אני מייצג את ארגון חברות הסרטים Motion Picture Association, ראשי תיבות MPA.

תמיר אפורי: הארגון מייצג שש חברות הפקה: דיסני, נטפליקס, פרמאונט, סוני, אוניברסל וורנר.

תמיר אפורי: הארגון פועל לקידום תעשיית הקולנוע, הטלוויזיה והסטרימינג בכל העולם.

תמיר אפורי: הארגון והחברים שלו מעורבים באופן מעמיק בתעשיות המקומיות, כולל בישראל.

תמיר אפורי: חברי הארגון, החברות שציינתי את השמות שלהן, הם חלק מהותי מתעשיית התוכן המקומי בישראל, ובוודאי במערכת ההפצה של התוכן הישראלי בעולם.

תמיר אפורי: יש לארגון ניסיון רב בעבודה משותפת עם ממשלות מקומיות – מי שנמצא הרבה שנים בוועדה הזאת בוודאי זוכר – גם בנושאים של מודרניזציה ושיפור של חוקים.

תמיר אפורי: הארגון ישמח ומציע את ההשתתפות שלו ואת הניסיון שלו בעבודה ביחד עם המחוקקים והרגולטורים הישראלים.

תמיר אפורי: אני חייב לומר שעד עכשיו זה לא נעשה.

תמיר אפורי: אני מנצל כאן את ההזדמנות להודות ליושב-ראש על דברים שאמר בתחילת הדיון, על כך שנכון וחשוב להתייעץ ולשתף.

תמיר אפורי: אני נמצא כאן בשביל זה.

תמיר אפורי: אנחנו מעוניינים ורוצים להיות חלק מן הדיון, מדיון פתוח ופרודוקטיבי עם הרגולטורים ואחר כך עם הכנסת, לשם כך אנחנו כאן.

תמיר אפורי: אנחנו כאן בשביל לעזור, כפי שאומרים.

תמיר אפורי: לארגון ולחבריו יש אינטרסים משותפים וערכים משותפים עם התעשייה המקומית.

תמיר אפורי: אנחנו לא אויבים.

תמיר אפורי: חברי הארגון, אותן חברות שציינתי את השמות שלהן, משתפים פעולה באופן נרחב מאוד עם מפיקים, עם כותבים, עם במאים ושחקנים ישראלים, ושיתוף הפעולה זה מניב בכל שנה סדרות דרמה, תוכניות טלוויזיה מתוסרטות ולא מתוסרטות ודוקומנטרי, אנימציה בהיקף נרחב ועוד.

תמיר אפורי: כבר היום האולפנים חברי הארגון משקיעים בתוכן ישראלי ומשתפים פעולה עם חברות הפקה ישראליות.

תמיר אפורי: יש הרבה מאוד דוגמאות.

תמיר אפורי: אציין רק שלוש: Hit and run – זה הפקה בכיכובו של ליאור רז, אחרי ההצלחה של פאודה; הפצה של הסרט Foxtrot and the Son; הפקה של שתי עונות חדשות של Muppet baby ועוד עונה של Fancy Nancy – אלה סדרות של דיסני שהופקו בישראל.

מיכאל ביטון: אנא תאמר משפטי סיום בבקשה.

תמיר אפורי: המסר המרכזי שלנו, אגיד אותו באמת בשני משפטים קצרים.

תמיר אפורי: אחד, דברו אתנו.

תמיר אפורי: אנחנו מבקשים להיות חלק מן התהליך כדי לתרום, לסייע וגם לאפשר לחברות - - -

מיכאל ביטון: אני לא יודע איך קוראים לבחור עם המשקפיים אבל אתה מפריע לי.

מיכאל ביטון: אתה נהנה יותר מדי בוועדה.

מיכאל ביטון: אני אוציא אותך להצטנן בחוץ.

מיכאל ביטון: אל תיהנה, פה סובלים...

מיכאל ביטון: אתה יכול להגיד משפט סיום, אדוני?

תמיר אפורי: אני מנסה.

תמיר אפורי: מרחוק קצת יותר קשה להתמודד עם ההפרעות.

תמיר אפורי: אמרתי את המסר הראשון, אנחנו רוצים להיות חלק מן התהליך.

תמיר אפורי: המסר השני הוא זה: בנובמבר האחרון התקבלה החלטת ממשלה על תמיכה כספית בדרך מסוימת, של החזר השקעה בהפקות בישראל.

תמיר אפורי: העמדה של הארגון היא שזאת הדרך הנכונה לעודד השקעות, ולא יצירה נוקשה של רגולציה שיכולה שלא להתאים לספקי שירותים ותכנים ולהפריע להם לתת לצרכנים בישראל את מה שהצרכנים בוחרים.

תמיר אפורי: בסופו של דבר צריך לזכור, אינטרס העל הוא הצרכנים, הצופים.

מיכאל ביטון: תודה רבה לך, אדוני.

מיכאל ביטון: אני תמיד סופר כמה משפטים אדם אומר אחרי שאני אומר לו "משפט סיום" ואתה לא עמדת ביעד, אדוני.

מיכאל ביטון: אבל תודה על הדברים.

תמיר אפורי: השתדלתי לקצר.

תמיר אפורי: תודה רבה.

מיכאל ביטון: הוט ביקשו להגיב על הדברים שנאמרו על ידי עו"ד נגה רובינשטיין.

מיכאל ביטון: יכול להיות שאתן לכם בהמשך.

מיכאל ביטון: תתאזרו בסבלנות.

מיכאל ביטון: עכשיו אנחנו עוברים לכמה נציגים שעוסקים בתוכן ובהפקות מקור.

מיכאל ביטון: איתמר אביטן, מנכ"ל אקט, בבקשה.

איתמר אביטן: צוהריים טובים.

איתמר אביטן: כבוד היושב-ראש, תודה רבה על הדיון הזה.

איתמר אביטן: כבר שבע שנים ממתינים לדיון והנה סוף-סוף הוא מגיע.

מיכאל ביטון: חברת הכנסת יעל רון נאלצת לעזוב והיא מודאגת שהיא משאירה אותי לבד, איך תטפלו בי.

מיכאל ביטון: הכול אהבה, דיאלוג, יש חוג יוגה בוועדת הכלכלה בקרוב.

מיכאל ביטון: .. איתמר, בבקשה.

איתמר אביטן: קודם כול, תודה רבה על הדיון הזה, הוא דיון חשוב בהחלט.

איתמר אביטן: אנחנו נרמסים על ידי חברות הסטרימינג מזה שבע שנים.

איתמר אביטן: היצירה המקומית נאכלת, העובדים נפגעים, היוצרים נפגעים, הבמאים נפגעים.

איתמר אביטן: אז אני שמח שמתקיים דיון בעניין, זה חשוב מאוד.

איתמר אביטן: כפי שהבטחת בדיון האחרון שהיה פה ב-18 בינואר, שיונח פה תוך חצי שנה תזכיר חוק, דרשת את זה ואני שומע שזה קורה, אז גם פה אנחנו רוצים להודות לך כי לדעתנו בלי הלחץ הזה זה לא היה קורה.

איתמר אביטן: מדברים פה על התחרות, מה יעשו בשלב הביניים.

איתמר אביטן: זה הדיון בעצם, כי יכולנו כולנו לקפל את הפקלאות אחרי שהשר ישב פה ואמר מילים חשובות מאוד ליצירה הישראלית, שבעוד כמה שבועות תהיה פה חקיקה שתתקדם ואז כולנו נגיע למצב שהכול יוסדר.

איתמר אביטן: אבל מה קורה בשלב הביניים?

איתמר אביטן: כאן אנחנו מדברים על שלב הביניים.

איתמר אביטן: יש פה רגולטורים שפתאום גילו שרירים.

איתמר אביטן: אתה פונה אליהם ומקבל תשובות אחרי שנה, ופתאום תוך שבוע, שבוע וחצי, שבועיים.

איתמר אביטן: למה?

איתמר אביטן: יש מונופול שנקרא קשת, מונופול התקשורת הגדול והדורסני ביותר במדינת ישראל, שהקים מיזם שמטרתו לרמוס ולפגוע בשוק התעשייה המקומית מבחינתי.

איתמר אביטן: למה אני אומר את זה?

איתמר אביטן: כשמישהו יושב פה ואומר: אנחנו נשקיע עשרות מיליונים, אבל אקח עשרות שקלים בודדים, כאשר מישהו בא אליי ואומר לי: תשמע איזה מוצר, בוא תקנה אוטו, ב-מ-וו תקנה בחמישה שקלים, כנראה לא אקנה כי כנראה האוטו לא ייסע, הוא גם כנראה משקר לי.

איתמר אביטן: אני אומר שאנחנו צריכים לשמור על היצירה הישראלית.

מיכאל ביטון: עזוב את החברה הספציפית הזאת.

מיכאל ביטון: יש כבר היום סטרימינג שהוא עשרות שקלים, זה לא דבר חדש.

מיכאל ביטון: למה אתה מפנה את הזעם לחברה אחת שעוד לא פועלת כאשר בשוק יש כבר חברות שעושות סטרימינג בעשרות שקלים?

איתמר אביטן: כבוד היושב-ראש, מדובר על מונופול בתחום החדשות.

מיכאל ביטון: אתה דיברת על מרצדס וסוסיתא.

מיכאל ביטון: יש עכשיו כמה חברות שעושות סטרימינג בעשרות שקלים.

מיכאל ביטון: למה אתה מפנה את הטענה לחברה שעוד לא עובדת?

מיכאל ביטון: למה אתה לא מפנה את הטענה אל מה שקיים?

איתמר אביטן: דבר ראשון, אנחנו מפנים את הטענה תמיד.

איתמר אביטן: גם כשישבנו פה לפני חצי שנה אמרנו את זה.

איתמר אביטן: זה פוגע בנו ואנחנו מדממים.

איתמר אביטן: קרוב ל-100 מיליון שקלים כבר נגרעו מעולם התעשייה המקומית ומהשקעות בהפקות מקור.

איתמר אביטן: השאלה האם בדיון הזה להתחיל ללחוץ על הרגולטורים ולדבר איתם תוך כמה שבועות הם יעשו את זה כדי להכניס עוד מישהו.

איתמר אביטן: זה לא עוד מישהו.

איתמר אביטן: זה גורם בעל עוצמה, מונופול בתחום החדשות במדינת ישראל, בעל פרסום, בעל השפעה.

איתמר אביטן: הנה, יש דיון.

מיכאל ביטון: אאתגר אותך.

מיכאל ביטון: אתה אומר: אם יעשו את הערוצים במחיר זול מדי אנחנו בהפקות המקור ניפגע.

מיכאל ביטון: חברים, הוא יודע להשיב לי, לא להפריע.

מיכאל ביטון: אני מקשיב למנגינה.

מיכאל ביטון: אתה אומר: אם מישהו אומר שהוא יהיה זול מאוד, והלקוח רוצה לקנות בזול - - -

איתמר אביטן: אם הוא רוצה להיות בזול שלא יגיד שהוא הולך לשמור על היצירה המקומית.

מיכאל ביטון: כל שוק הסטרימינג כנראה יוזיל את החבילות, המגמה תהיה הוזלה.

איתמר אביטן: בהחלט.

איתמר אביטן: המגמה קורית כרגע ואנחנו רואים אותה.

מיכאל ביטון: אתה אומר שהדינמיקה פוגעת בהפקות מקור?

מיכאל ביטון: ככל שהחבילות יהיו זולות יותר אז יהיה פחות כסף להפקות מקור?

איתמר אביטן: אנחנו לא נתנגד למה שקורה בשוק, כולל שיהיו איזונים מובנים בין כל החברות.

איתמר אביטן: אנחנו רוצים שתהיה חקיקה, כפי שאתה אמרת שצריכה להיות.

איתמר אביטן: צריך להמתין עם כל השינויים, עם כל הפלסטרים שרוצים לעשות ולא ללחוץ על רגולטורים: בואו תנסו לאשר איזשהו מיזם כדי לנסות לעשות פלסטר זמני.

איתמר אביטן: צריך לחכות לחקיקה.

מיכאל ביטון: זה מיזם שלא קיים עדיין, אבל יש דבר שקיים שלא מפריש להפקות מקור.

איתמר אביטן: יש לנו איתם בעיה עמוקה מאוד, שהרגולטור לא התעסק לא עם סלקום ולא עם פרטנר, ולא ראיתי שתוך שבוע הם נתנו חוות דעת להגיד איך יכול להיות שיש רב-ערוצי.

איתמר אביטן: הרי זה רב-ערוצי.

מיכאל ביטון: אתה הראשון שלימדת אותי שבסטרימינג לא משלמים על הפקות מקור, ועכשיו אתה מפנה את האש לחברה שלא קמה ולא לשבע שנים שלא קיבלת מהסטרימינג כסף?

איתמר אביטן: כבוד היושב-ראש, שמענו עכשיו דברים ברורים משר התקשורת שלא שמענו בשבע השנים האחרונות, וזה גם בזכות הוועדה הזאת ובזכות זה שאנחנו אמרנו איך אנחנו מתנהלים עם הוראת השעה של ה-Must carry.

איתמר אביטן: אמרת: אם תוך חצי שנה זה לא יהיה על השולחן שלי – אז הנה זה קורה.

איתמר אביטן: צריך להגיד: חברים, Freeze, תמתינו לחקיקה, ואולי היושב-ראש יכול ללחוץ שזה גם ייכנס לחוק ההסדרים.

איתמר אביטן: זה מה שביקשנו כדי להאיץ את החקיקה.

איתמר אביטן: אנחנו בעד הוזלת מחירים, אנחנו בעד שהצרכן ייהנה, אבל שתהיה תחרות הוגנת, שיהיה פה שוויון.

מיכאל ביטון: תודה.

מיכאל ביטון: אמרת את זה חד וחלק.

מיכאל ביטון: נראה אותך אומר משפט אחרון.

איתמר אביטן: אני רוצה להתחבר אל מה שהולך להיות קדימה בנושא החקיקה והתזכיר.

איתמר אביטן: בנושא של הינוקא – אני אומר את זה למשרד התקשורת – אין צורך לעשות חקיקה אם אתם הולכים לשחרר את רוב הגופים מרגולציה.

איתמר אביטן: זה תזכיר מדומה.

איתמר אביטן: זה לא מטרתנו ואני חושב שלא כך צריך לשמור על היצירה.

מיכאל ביטון: אתה אומר שגם מי שפועל בהיקף פעילות קטן ישלם.

איתמר אביטן: באחוזים מסוימים.

מיכאל ביטון: אני לא יודע איך יעשו את זה אבל נניח שיהיו חבילות זולות, והגישה היום מדברת על אחוזים, אחוז מסך ההכנסות יופנה להפקות מקור.

מיכאל ביטון: למה לא נשים בתוך החבילה סכום קבוע להפקות מקור?

מיכאל ביטון: מכל חבילה שיוצאת – ארבעה שקלים.

איתמר אביטן: אני חושב שזה רעיון טוב.

מיכאל ביטון: אז אתה תקבל סכום ידוע שלא מושפע מן התחרות.

מיכאל ביטון: הם יריבו על המחיר אבל הכסף יגיע אליך, לא ישחקו עם הכסף.

איתמר אביטן: הצענו מודל דומה לאגף התקציבים.

איתמר אביטן: דיברנו איתם על בנייה של pool בסביבות 300 מיליון שקל, של מה שהושקע ב-2015 בתעשייה המקומית על ידי הרב-ערוצי, ובעצם חלוקה לפי מנויים, כפי שהיושב-ראש אמר, וכל מנוי יצטרך לתת את חלקו כדי שתהיה פה תרבות ותהיה פה עברית ונוכל לראות סדרות בעברית.

מיכאל ביטון: אתה דורש שמי שעבד בסטרימינג במשך שבע שנים ישלם משהו על העבר?

מיכאל ביטון: או שאתה אומר "אילי פאת מאת"?

איתמר אביטן: אם אתה רוצה לשאול למה זה לא קרה בעבר אז יהיה לי הרבה מאוד מה להגיד.

מיכאל ביטון: לא רציתי לשאול.

מיכאל ביטון: רציתי שתגיד משפט סיום.

איתמר אביטן: בסופו של דבר חשוב לשמור על ה-pool.

מיכאל ביטון: איתמר, תודה.

מיכאל ביטון: שי נשר, שהתאפק, מפורום מפיקי הטלוויזיה, בבקשה.

ישעיהו נשר: דבר ראשון, תודה רבה.

ישעיהו נשר: נעים מאוד, שמי שי נשר ואני מייצג את פורום מפיקי הטלוויזיה.

ישעיהו נשר: אני רוצה להגיד לכם שלקונה היא לא תירוץ לכשל רגולטורי.

ישעיהו נשר: ועדת פולקמן הוקמה בספטמבר 2020, הגישה דוח ביולי 2021 ועד היום אף אחד לא יודע את המסקנות שלה.

ישעיהו נשר: יודעים את המסקנות שלה אבל אם לא הדד-ליין שאתה קבעת להם להגיש עד סוף השנה – זאת אומרת שמשרד התקשורת והשר, שמייחס לעצמו יחידת קומנדו, שהוא לא, אולי הוא היה בעבר, לא פעל לטובת השוק.

ישעיהו נשר: לא רק שהוא לא פעל אלא הוא עיכב.

ישעיהו נשר: עכשיו אני רואה את כל הניסיון של המעורבות של חברי ניר שויקי, של האנשים ממועצת הרשות השנייה.

ישעיהו נשר: מה זה כל הבלגן הזה שאנשים עובדים בשביל לאשר לגוף פרטי לעשות משהו שהם בעצמם לא ספרו?

איתמר אביטן: למה שאתה אומר אין קשר.

איתמר אביטן: הוא אמר שהוא מייצג מפיקים אבל הוא לא מייצג מפיקים.

מיכאל ביטון: חברים, עכשיו אתם דומים מאוד לחברי כנסת.

מיכאל ביטון: היום חברי הכנסת ניצחו אתכם בהתנהגות.

מיכאל ביטון: תנו לשי להגיד את דברו.

מיכאל ביטון: לא להפריע.

ישעיהו נשר: כשבא גוף – שיהיה חזק וגדול, זה לא ענייני – ושם על השולחן עשרות מיליוני שקלים לפרנסה של תעשיית טלוויזיה של מאות משפחות, שנותן את זה בהתחייבות, נותן את זה בכתב, אז אני לא חושב שהוא שקרן.

ישעיהו נשר: איתמר, הבנת?

איתמר אביטן: הם לא עומדים בהפקות מקומיות היום.

ישעיהו נשר: אין לך מושג מה הם עושים.

ישעיהו נשר: תתעסק במה שאתה מבין.

מיכאל ביטון: מה יש לכם?

מיכאל ביטון: אתם לקחתם פרט בדיון.

מיכאל ביטון: אנחנו רוצים לסדר פה תחום ענק.

מיכאל ביטון: בואו תגיעו לעיקר.

ישעיהו נשר: העיקר מבחינתי הוא שיש גוף עם כיסים עמוקים – כל התעשייה הזאת רווחית, וכל אלה שמגלגלים עיניים לשמיים, המחזוק של הוט הוא מעל 4 מיליארד שקל בשנה, אם אני לא טועה, ויש להם הרבה כסף, והמחזור של קשת גבוה, ואפילו רשת מרוויחים.

ישעיהו נשר: אז כולם מרוויחים ואף אחד לא יעשה את החשבון של השני.

ישעיהו נשר: אם אנשים נותנים כסף לתעשייה אז צריך לקחת ולא צריך לא את מועצת הרשות השנייה שתיתן פתק, כי היא לא נתנה פתק לנקסט והיא לא נתנה פתק לסטינג.

ישעיהו נשר: הכול פה, תסלח לי, מיותר לחלוטין.

ישעיהו נשר: הדבר היחיד שחשוב הוא שיעשו רגולציה על האינטרנט.

ישעיהו נשר: במשך 21 שנים האינטרנט קיים במדינת ישראל ואף אחד לא יגיד לי שהוא יחידת קומנדו.

מיכאל ביטון: את זה כבר אמרת.

ישעיהו נשר: אני רוצה להתייחס לנטפליקס – מעל מיליארד שקל בשנה עף מהכיסים של כולם להולנד, לאירלנד.

ישעיהו נשר: אפילו מע"מ הוא לא יכול לקחת על זה.

ישעיהו נשר: במע"מ 170 מיליון שקל לשנה הוא צריך לקחת מהם, אבל שום דבר.

ישעיהו נשר: הוא נפגש איתם, הוא מצטלם איתם, הוא מדבר איתם.

ישעיהו נשר: חבר'ה, בואו נהיה רציניים ולא דברנים.

ישעיהו נשר: דיבורים כמו חול ואין מה לאכול.

ישעיהו נשר: תודה.

מיכאל ביטון: הבין-לאומי יהיה חלק מן הרגולציה הזאת.

מיכאל ביטון: ריקי בליך, יושבת-ראש שח"ם, איגוד שחקני המסך.

ריקי בליך: אני גם יושבת-ראש וגם מייצגת את השחקניות והשחקנים בישראל.

ריקי בליך: תודה ליושב-ראש על זכות הדיבור.

ריקי בליך: קודם כול, אני נורא שמחה לשמוע את האווירה הוולונטרית הזאת, שכולם רוצים נורא לשפוך כסף על התעשייה מרצונם ומכיסם.

ריקי בליך: זה נורא משמח, אבל אני מזכירה לכם שאתם מייצגים כמובן גופים מסחריים ומה שמעניין אתכם זה שורת הרווח.

ריקי בליך: אני מבקשת להסיט את הדיון בחזרה לשאלה הערכית, שזה מה שאני חושבת שכנסת ישראל צריכה להתעסק בו.

ריקי בליך: אני מדברת גם כמייצגת את שחקני ושחקניות ישראל, שיש להם עניין מובהק להרוויח מן העבודה המקומית, אבל גם כצרכנית טלוויזיה, וקולנו עוד לא נשמע בדיון הזה, צרכנית ואימא לילדה שצורכת תוכן ישראלי ומאוד כמהה אליו.

ריקי בליך: אני חושבת שאנחנו צריכים לחזור לשאלה למה חשובה כל כך התרבות הישראלית, למה חשוב ליצור כאן מדורת שבט אמיתית.

ריקי בליך: אנחנו יכולים לנאום לילדים ולנוער שלנו אין-סוף נאומים ערכיים ולנסות ללמד אותם על ישראל על כל גווניה ומגזריה וזרמיה, אבל בסוף הילדים שלנו רואים טלוויזיה.

ריקי בליך: אם אנחנו חושפים אותם בטלוויזיה למגזרים שהם לא מכירים, לתרבויות ישראליות שהם לא מכירים, אנחנו יוצרים אפילו ארכיון של התרבות שלנו, סיפור היסטורי של התפתחות המדינה שלנו, אנחנו מציפים סוגיות בחברה הישראלית ומנסים לטפל בהן בצורה חינוכית, בצורה ראויה שאנחנו חושבים שכך צריך לטפל בהן, וכמובן אנחנו מציגים את עצמנו לעולם.

ריקי בליך: ההצלחה של ההפקות הישראליות היא – סליחה על הקלישאה הקטנה – שגרירה נהדרת של מדינת ישראל.

ריקי בליך: יש דברים אחרים שבהם אנחנו אולי לא כל כך מצטיינים בדימוי שלנו בחוץ לארץ.

ריקי בליך: כבר פגשתי תיירים שהגיעו לארץ בגלל סדרות ישראליות שהם ראו.

ריקי בליך: כלומר יש לנו רק מה להרוויח ברמה עמוקה מאוד, ערכית, של החיים שלנו, של החברה שלנו בישראל, של האופן שבו אנחנו מגדלים את הילדים שלנו.

ריקי בליך: כל אלה אסור שיהיו ממניעים מסחריים וכלכליים.

מיכאל ביטון: תנסחי את זה כך: לצד השיקול הכלכלי, כי בלי כלכלה ומסחר אין לנו קיימות.

מיכאל ביטון: לצד הכלכלה והמסחר יש עוד ערך.

ריקי בליך: יש בזה המון משמעויות, אפילו בשאלה האם הילדים שלנו יישארו לחיות במדינה הזאת.

ריקי בליך: יש פה גם שאלה כלכלית יותר רחבה מאשר היום אם נשלם 30 שקלים או 35 שקלים.

ריקי בליך: כאשר נטפליקס העלו לי את המחיר מ-40 ל-50 שקלים שאלתי את עצמי האם זה שווה לי, האם התוכן שם מספיק איכותי בעיניי כדי להישאר, ונשארתי.

ריקי בליך: יכולתי לא לשלם אך בחרתי לשלם יותר.

ריקי בליך: כלומר הערך של התוכן האיכותי ניצח את השאלה הכלכלית.

ריקי בליך: כמובן שאנחנו תמיד בעד להקל על הצרכן אבל אנחנו גם צריכים לשאול מה אנחנו נותנים לו.

ריקי בליך: אסור שהמניעים של הבחירות שלנו מה להציג לציבור יהיו רק מניעים כלכליים.

ריקי בליך: בשורה התחתונה, ובשביל זה אנחנו כאן, איגודי היוצרים, יש כאן המון פרנסה לאלפי אנשים, והמון אדוות ומעגלים קרובים ורחוקים שמרוויחים מן התעשייה הזאת.

ריקי בליך: היא תעשייה נהדרת והיא עושה רק טוב למדינת ישראל.

ריקי בליך: אני מסכימה עם חבריי שטוענים שנגמר הזמן לכל מיני פלסטרים על פלסטרים.

ריקי בליך: אנחנו בפתחו של עידן חדש.

ריקי בליך: ברור ששידורי הברודקאסט, הלוויה שלהם כבר יצאה ושידורי הסטרימינג הם הדבר החדש.

ריקי בליך: דרושה כאן חקיקה עמוקה, רצינית, שתסדיר את ההשקעה לשנים רבות קדימה.

ריקי בליך: אני סמוכה ובטוחה שאתה וכבוד השר תעשו עבודה נהדרת.

מיכאל ביטון: תודה רבה לך.

אבי בן הלל: אדוני היושב-ראש, אם אני יכול להוסיף דבר קטן, אני מנכ"ל שח"ם.

מיכאל ביטון: אתה לא יכול.

מיכאל ביטון: ריקי בליך עשתה לך את העבודה.

מיכאל ביטון: תודה.

מיכאל ביטון: רונן רגב כביר מאמון הציבור בזום.

מיכאל ביטון: אי אפשר לשמוע אותך, יש תקלה.

מיכאל ביטון: אולי בהמשך נחזור אליך.

מיכאל ביטון: הוט – תגובה קצרה, עו"ד פליישר, בבקשה.

מיכאל ביטון: תשתדלי שלא יהיו פה מהלומות.

מיכאל ביטון: תגידי את דבריך אבל עיקר הדבר הוא לא מהלומות בין גופים עסקיים.

מיכל פליישר: תודה.

מיכל פליישר: באופן ענייני אני רוצה לשים סביב השולחן משהו שלא דובר.

מיכל פליישר: לא מדובר פה בכלל בשאלה של בעד או נגד מיזם כזה או אחר, או בעד או נגד תחרות.

מיכל פליישר: תחרות יש הרבה וכבר נאמר, תחרות בעשרות שקלים.

מיכל פליישר: לא התכנסנו סביב השולחן כדי לבדוק איך אפשר לייצר עוד תחרות בעשרות שקלים כי יש תחרות.

מיכל פליישר: אני שומעת שיש גם יוצרים שמוטרדים מזה, אבל תחרות זה דבר טוב, אנחנו לא נחלוק על זה כאן.

מיכל פליישר: זה לא הבעיה שנמצאת סביב השולחן.

מיכל פליישר: לא מדברים סביב השולחן על כך שחקיקת התקשורת הקיימת אוסרת על ערוץ מסחרי להחזיק טלוויזיה רב-ערוצית ואוסרת על טלוויזיה רב-ערוצית להחזיק בערוץ מסחרי.

מיכל פליישר: זה נחקק בשני חוקים שונים, בחוק התקשורת ובחוק הרשות השנייה.

מיכל פליישר: זה אוסר עלינו במשך כל השנים להחזיק אפילו 5% בערוץ מסחרי, אוסר עלינו לשדר חדשות, לשדר פרסומות.

מיכל פליישר: יש לנו פה גוף שהגיע למעמד שהוא הגיע ורוצה לנצל אותו לשווקים אחרים בחסות רגולציה.

מיכל פליישר: כל הדבר הזה, שכולם סביב השולחן שותקים לגביו למרות שהם מכירים אותו, הוא הנושא שבגינו הרשות השנייה שוקלת את הדברים.

מיכל פליישר: לכן כל שאני אומרת, אני לא מבקשת לשכנע או להכריע.

מיכל פליישר: אני מבקשת להגיד שיש פה שאלה כבדת משקל, שאמורה להטריד את כל חברי הכנסת, את הדמוקרטיה בישראל.

מיכל פליישר: היא שאלה של ריכוזיות.

מיכל פליישר: לא ידוע לי ששאלה של ריכוזיות נפתרת בגוף שאומר שהוא ישים עשרות מיליוני שקלים בהפקה כזו או אחרת.

מיכל פליישר: בסוף כל ההפקות ייראו אותו דבר וגם החדשות.

מיכאל ביטון: נגה רובינשטיין, זה לא יהיה פינג פונג ביניכן.

מיכאל ביטון: אתן יכולות לצאת אחר כך ולריב בחוץ.

מיכאל ביטון: זה לא השולחן לעניין הזה.

נגה רובינשטיין: אפשרתם להם להגיב.

מיכאל ביטון: לא, לא, ואז את תגיבי ואז היא גם תרצה להגיב.

מיכאל ביטון: הדיון לא נועד לכם.

מיכאל ביטון: עם כל הכבוד לכם, הדיון לא נועד לשתי חברות עסקיות שיש להן מה להגיד האחת לשנייה.

מיכאל ביטון: פעם אחת אמרתם, אמרת את זה באופן נוקב, היא משיבה.

מיכאל ביטון: משפט אחרון בבקשה.

מיכאל ביטון: נגה, גם אם תביאי נייר שאת רוצה להפיץ לכל חברי הוועדה או הבהרות מכל צד, תביאו נייר והוא יופץ לחברי הוועדה.

מיכל פליישר: תודה רבה על הזכות להגיד את הדברים.

מיכל פליישר: עם כל הכבוד ללחץ על לוחות הזמנים, שאלה כבדת משקל נמצאת על הפרק וצריך לברך את הגופים שהם מתכוונים לעסוק בזה ברצינות.

מיכאל ביטון: תודה.

מיכאל ביטון: כבר אמרנו שיש פה רגולטור שיחליט וניתן לו את הסמכות שמוקנית לו בחוק להחליט.

מיכאל ביטון: אנחנו לקראת סיום הדיון הזה.

מיכאל ביטון: אני רוצה להגיד לכם למה אני בכל זאת נותן לליאור שאלתיאל מן הספורט לדבר.

אופירה לובניצקי ספוז'ניק: אני ביקשתי רשות דיבור ולא קיבלתי.

מיכאל ביטון: יש רבים שלא קיבלו.

מיכאל ביטון: מה אני אעשה?

אופירה לובניצקי ספוז'ניק: תיתן לי.

מיכאל ביטון: יש פה לפחות 20 מקופחים.

מיכאל ביטון: אני רוצה לתת לכולם ואני מנסה.

מיכאל ביטון: אם את יכולה לדבר בדקה, יש בכנסת נאומים בני דקה במליאה, אז אתן לך בעוד רגע, אבל תתכונני.

מיכאל ביטון: אם את יכולה בדקה אז אתן לך.

מיכאל ביטון: המנכ"לית, אגיד לך למה אני רוצה שליאור שאלתיאל ידבר.

מיכאל ביטון: האם בתוך החקיקה שאתם תביאו בסוגיית התוכן והערוצים תוכלו לתקן גם לקונות, כמו למשל אותו איסור מונופול על זכויות שידור בספורט?

מיכאל ביטון: אז דרך הטיפול בחקיקה נוזיל את סוגיות הספורט, שבסוף מייקרות את החבילה, ואפילו נטען פה שלעתים זה כבר הפך להיות 60% מן העלות של יצירת חבילת ערוצים.

מיכאל ביטון: זה דבר לא נורמלי.

מיכאל ביטון: הספורט חשוב אבל איך זה נהיה 60% מן העלויות?

מיכאל ביטון: אתה תגיד כמה מילים, ליאור, כדי שזה יירשם בפרוטוקול וכדי שהמנכ"לית בתוך החקיקה תראה אם יש מהלכים שגם ימנעו מונופול וניצול ריכוזיות או בלעדיות בסוגיית הספורט, שמייקרת את כלל חבילות הערוצים.

גבי לסקי: אני כבר מנג'סת לה על זה.

מיכאל ביטון: בבקשה ליאור.

מיכאל ביטון: אחרי כן גבי לסקי, אחרי כן את תדברי דקה ואני אסכם.

ליאור שאלתיאל: אני מארגון היציע, שמקדם אינטרסים של אוהדי ספורט בישראל.

ליאור שאלתיאל: יש פה הרבה בעלי אינטרסים ונזרקו פה סכומים של מיליארדים ומאות מיליונים.

ליאור שאלתיאל: אני אישית פה נטו מן האהבה שלי לספורט וכי אכפת לי ששידורי הספורט יונגשו לקהל הרחב.

ליאור שאלתיאל: גם חברת הכנסת גבי לסקי וגם יושב-ראש הוועדה עוזרים לנו בעניין הזה.

ליאור שאלתיאל: תודה על זכות הדיבור.

ליאור שאלתיאל: חברת הכנסת יעל רון בן משה שאלה למה לא מנגישים את הספורט בסטרימינג.

ליאור שאלתיאל: התשובה של צ'רלטון, שהיא החברה שמחזיקה בזכויות השידור של הכדורגל, גם של ליגות מן העולם וגם של הכדורגל הישראלי, היא שאם הם ינגישו בסטרימינג תהיה פה פירטיות.

ליאור שאלתיאל: זו טענה מופרכת לגמרי.

ליאור שאלתיאל: אני יכול להציג נתון מסקר של 6,000 אנשים, ש-84% מהם משתמשים בלינקים פירטיים בגלל שהם לא יכולים לראות בסטרימינג, שזה אומר חיילים במוצבים ובקווים וסטודנטים כמוני, שאין להם יכולת כלכלית לשלם עוד 20 שקל בחודש על ממיר אז אנחנו חיים על סטרימינג.

ליאור שאלתיאל: אני חושב שצ'רלטון, נכון שהוא גוף פרטי אבל אני רואה אותו, בתור סטודנט שנה א' למשפטים שקצת לומד את התחום וכרגע מפסיד קורס בחקיקה ורגולציה אבל נראה לי שההתנסות כאן חשובה יותר, אני רואה את צ'רלטון כגוף דו-מהותי.

ליאור שאלתיאל: נכון, הם פרטיים, אבל הם מתעסקים בתחום שיש בו כסף ציבורי בסכומים אדירים.

ליאור שאלתיאל: בגלל זה אני רואה פה אינטרס ציבורי גדול, שצריך לעזור לאנשים.

ליאור שאלתיאל: דיברו פה על ועדת פולקמן.

ליאור שאלתיאל: אני רוצה לציין שבאוגוסט 2021 הארגון שלנו ביקש את הפרוטוקולים של הוועדה.

ליאור שאלתיאל: עברו מאז 10 חודשים.

ליאור שאלתיאל: באותה תקופה נאמר לנו שזה 40 שעות עבודה, שלא מצאו להן זמן עד היום, אז זה עדיין לא קרה.

ליאור שאלתיאל: דבר נוסף הוא אפליה של תושבי ישראל.

ליאור שאלתיאל: צ'רלטון כן משווקת חבילות עם אפשרות צפייה בסטרימינג.

ליאור שאלתיאל: אם אני עובר לגור בכל מקום אחר אני יכול לרכוש דרכם חבילה ולראות בה סטרימינג.

ליאור שאלתיאל: אני רוצה לסיים עם האמירה, אמרת שיהיה דיון ספציפי על ספורט, אני רוצה לציין את החשיבות שלו.

ליאור שאלתיאל: כרגע בכדורגל לצ'רלטון יש חוזה של חמש שנים פלוס אופציה לעוד חמש שנים.

ליאור שאלתיאל: נגמר כרגע מכרז שידורי הכדורסל וזה עומד לצאת לפועל בשבועות הקרובים.

מיכאל ביטון: מי נותן את הארכת החוזה?

מיכאל ביטון: מי הסמכות?

ליאור שאלתיאל: חוזה הכדורסל פקע כבר.

מיכאל ביטון: מי מאריך או לא מאריך את החוזה?

ליאור שאלתיאל: נאמר שייתנו אופציה לשחקנים חדשים להיכנס.

ליאור שאלתיאל: עד היום זה היה ערוץ הספורט.

ליאור שאלתיאל: צ'רלטון, לפי מה שאנחנו יודעים, מתכננים להגיש שם הצעה.

ליאור שאלתיאל: זה אומר עוד עשרות משחקים ועוד מאות אלפי אוהדים שיהיו חסומים מצפייה בסטרימינג.

מיכאל ביטון: תודה רבה.

מיכאל ביטון: חברת הכנסת גבי לסקי, בבקשה.

גבי לסקי: תודה רבה, כבוד היושב-ראש, וגם תודה רבה למנכ"לית משרד התקשורת ולכם.

גבי לסקי: בנוגע לצ'רלטון, חייבים לומר שהחוזים אינם שקופים.

גבי לסקי: אנחנו לא יודעים בדיוק מה כתוב שם.

גבי לסקי: יגידו לי שזה גוף פרטי אבל בעצם זה גוף מונופוליסטי כמעט.

גבי לסקי: כאשר מדובר בנכס ציבורי אז יש דברים שכן חייבים להיות פומביים, ובוודאי כאשר יש להם יכולת לעשות סטרימינג אבל הם מעדיפים לא לעשות את זה, מכל מיני טעמים, תוך כדי פגיעה ממשית במנויים של עצמם אפילו.

גבי לסקי: אז זה דבר שצריך לומר.

גבי לסקי: אני יושבת בוועדת החוקה, חוק ומשפט והגיעה אלינו לשם רפורמת הרגולציה.

גבי לסקי: הטענה של מי שהביא אותה הייתה שיש יותר מדי רגולציה בישראל ושחייבים להוריד את הרגולציה.

גבי לסקי: בעצם הטענה שלי הייתה שיש מקומות שבהם דווקא צריך להוסיף רגולציה.

גבי לסקי: אז הגענו למין מונח שלא הכרתי קודם: מיטוב רגולציה.

גבי לסקי: בתחום הזה יש חוסר ברגולציה.

גבי לסקי: נפגשתי גם עם שחקנים ואומנים.

גבי לסקי: גם כשהיצירות שלהם עוברות דרך הסטרימינג הם לא מקבלים זכויות יוצרים, לא משלמים להם על זה.

גבי לסקי: אם יש מדובבים ואם יש שחקנים ואם יש אנשים כאלה – אם זה היה בטלוויזיה הם כן היו מקבלים תמלוגים אבל כאשר זה בסטרימינג זה לא קורה.

גבי לסקי: אז יש דברים שחייבים להסדיר.

גבי לסקי: זה גם העניין הזה, וגם זה שכמדינת ישראל חשוב לנו שהתרבות הישראלית תהיה חלק אינטגרלי ממה שיש לנו אופציה לראות על המסך.

גבי לסקי: ההוראות בדבר חובת השקעה ביצירה המקומית זה לא עניין כלכלי אלא עניין של רוח.

גבי לסקי: אם אנחנו מדברים על העגלה המלאה, זו העגלה המלאה שלנו.

גבי לסקי: חובתנו גם כעסקים פרטיים לתת יד לעגלה המלאה.

גבי לסקי: אני מקווה שבאמצעות החקיקה ייעשו השינויים האלה כדי לעזור ליוצרים וגם כדי לעזור לכולנו, שאנחנו נמשיך לדבר עברית, כדי שאנחנו נראה יצירה ישראלית, בכל השפות, לא רק בעברית.

גבי לסקי: את זה אני מעמידה לפתחכם.

גבי לסקי: תודה רבה.

מיכאל ביטון: תודה רבה, גבי לסקי.

מיכאל ביטון: גברתי, נאום בן דקה, קדימה.

אופירה לובניצקי ספוז'ניק: אני מנכ"לית תל"י – חברת התמלוגים של יוצרי הקולנוע והטלוויזיה.

אופירה לובניצקי ספוז'ניק: אני מרגישה עידוד מהודעתו של השר שהצעת החוק תוגש ותונח על שולחן הוועדה.

אופירה לובניצקי ספוז'ניק: אני מוותרת על הרבה מאוד מילים.

אופירה לובניצקי ספוז'ניק: בחרתי לדבר על הנושא של עשרות שקלים למנוי.

אופירה לובניצקי ספוז'ניק: גם זה נמצא על השולחן וכולם יודעים שכאשר מדובר במשק בית, משק בית אינו משלם עשרות שקלים בודדים על מנת שהוא יצפה בתוכן אצלו על המסך אלא עבור התוכן בלבד.

אופירה לובניצקי ספוז'ניק: את החלק של ההפצה, כאשר מדובר בסלקום או פרטנר – ואני כן אומרת את השמות – לא בזה מדובר, התפיסה שחייבת להיות צמודה ולהיזכר, לעומת הוט ויס.

אופירה לובניצקי ספוז'ניק: בהוט ויס נושא ההכנסות שעליו מחילים את הרגולציות, אותם 8% כוללים גם את ההפצה בכבלים.

אופירה לובניצקי ספוז'ניק: ביס בסיס ההכנסות לאותם 8% כולל את עלויות הלוויין, ההוצאות של בתי האב עבור שירותי הלוויין.

אופירה לובניצקי ספוז'ניק: אני מבקשת שגם המנכ"לית וגם הוועדה ייקחו בחשבון שאותם עשרות שקלים אינם מהווים את מלוא התשלום של משק הבית.

אופירה לובניצקי ספוז'ניק: יש את החלק האחר, של עשרות שקלים נוספים שניתנים עבור ההפצה.

אופירה לובניצקי ספוז'ניק: א' פלוס ב' נותן את השוויון אל מול הוט ויס במצב הנוכחי.

אופירה לובניצקי ספוז'ניק: תודה רבה.

מיכאל ביטון: תודה על הדברים.

חגית בן יעקב: אני יושבת-ראש הפורום הדוקומנטרי בישראל.

מיכאל ביטון: הייתי עושה לך פרוטקציה, כי אם יש ז'אנר שאני אוהב זה הדוקומנטרי.

חגית בן יעקב: הכי טוב שיש.

חגית בן יעקב: אני מקווה שכולם פה ראו סרטים בדוק-אביב האחרון.

חגית בן יעקב: עצוב להגיד אבל במציאות של שוק התקשורת הישראלית אם יש ז'אנר שאין לו שום היתכנות כלכלית, ויחד עם זאת אין כל ויכוח על החשיבות שלו, זה הז'אנר הדוקומנטרי.

חגית בן יעקב: אני עובדת ב-20 השנים האחרונות בדוקומנטרי היסטורי.

חגית בן יעקב: לפחות בחמש השנים האחרונות אני עובדת באופן צמוד בסדרות של ענת זלצר ומודי בראון ז"ל.

חגית בן יעקב: כמות העבודה שאנחנו משקיעים בתוכן, בהעמקה ובדיוק של כל פרט הוא משהו ששום רפורמה בעולם לא תוכל לשלם אותו, לצערי, ועם זאת אנחנו הולכים ומדממים כסף.

חגית בן יעקב: הסכומים שהושקעו בדוקומנטרי לפני 15–20 שנים והיום הם אותם סכומים.

חגית בן יעקב: מיותר לציין שהעלויות גדלו לאין שיעור.

חגית בן יעקב: יסלחו לי אנשי קשת שאני מתקשה להאמין להם, כי הם ישבו פה לפני כמה שנים בדיון על ערוץ הכנסת ודאגו שישמיטו את ההגדרה של דוקומנטרי מורכב מהחקיקה של הרשות השנייה.

חגית בן יעקב: אנחנו לא רואים היום דוקומנטרי, אלא אם כן אתה קורא לתוכנית חיסכון בקשת תוכנית דוקומנטרית.

חגית בן יעקב: תודה.

זהר אלטמן רפאל: אני עו"ד זהר אלטמן רפאל מלובי 99.

זהר אלטמן רפאל: אני רוצה להצטרף לסוגיה שעלתה כאן, ממש בקצרה, על נושא הריכוזיות והבעלויות הצולבות.

זהר אלטמן רפאל: לא מדובר פה בסייח שמונעים ממנו לצאת.

זהר אלטמן רפאל: מדובר פה במונופול התקשורת החזק בישראל, ששולט ברוב רצועות השידור ובשוק הפרסום.

זהר אלטמן רפאל: לתת לו עכשיו נתח נוסף דרך הסטרימינג, להיכנס לסטרימינג ולהשפיע דרך הסטרימינג גם על דעת הקהל, זה בעצם להגדיל עוד יותר את הריכוזיות שלו ואת ההשפעה שלו גם על מקבלי ההחלטות.

זהר אלטמן רפאל: לא סתם השר אמר כאן שאף אחד לא רצה לגעת בזה עד עכשיו.

זהר אלטמן רפאל: להתעסק עם חברות התקשורת זה ראש בקיר.

מיכאל ביטון: אנחנו התעסקנו ויצאנו בחיים.

מיכאל ביטון: אנחנו ממליצים לכולם.

מיכאל ביטון: הנה ריקי בליך פה מחייכת.

מיכאל ביטון: אני לא יכול לדמיין אותה בתפקיד מפחיד בטלוויזיה מרוב שהיא מחייכת פה כל הזמן.

זהר אלטמן רפאל: מדובר פה במונופול שמוחזק על ידי שני מונופולים גדולים, החברה המרכזית למשקאות ויצחק תשובה עם מונופול הגז שעוד מחזיק שם מניות.

זהר אלטמן רפאל: עם כל הכבוד לתחרות בשוק הסטרימינג, שהיא בוודאי חשובה ואנחנו הראשונים שמובילים את המאבק ביוקר המחיה, צריך להסתכל פה על התמונה הרחבה יותר ועל הריכוזיות הכלל משקית שתהיה כאן מכניסה של קשת גם לזירה הזאת.

זהר אלטמן רפאל: זה בוודאי שיקול שצריך לעמוד לנגד עיני הרגולטורים, ואנחנו פנינו אליהם בעניין הזה.

זהר אלטמן רפאל: אנחנו מבקשים מאוד שגם הוועדה תיתן את דעתה לעניין הזה.

מיכאל ביטון: פרי טיוי, התייחסות קצרה ביותר.

מיכאל ביטון: זה לא יעזור אבל תגידי.

מיכאל ביטון: בסוף יש פה רגולטור שיחליט וכל הדברים נאמרו, אבל בבקשה.

נגה רובינשטיין: בסוף יש רגולטור שיחליט, זה נכון, אבל לכל השחקנים המאוד "קטנים" כאן, כמו הוט ויס, הייתה את כל האפשרות בעולם להיכנס לתחום החדשות וה-OTT ולמכור חבילות קטנות ומצומצמות תמורת הרבה כסף ולהתחרות.

נגה רובינשטיין: עכשיו השאלה מי מפחד מתחרות, מי מחזיק חזק חזק את התחרות מאחורי סורג ובריח על מנת שהצרכנים לא יבחרו.

נגה רובינשטיין: בניגוד למקום של תשתיות, בתוכן יש אפשרות להעביר ערוצים מדקה לדקה, חדשות מדקה לדקה.

נגה רובינשטיין: השאלה אם מישהו רוצה להתחרות או לא רוצה להתחרות.

נגה רובינשטיין: אני חושבת שהיום, 15 חודשים אחרי שהוגשה הבקשה, אחרי בחינה של רשות התחרות, שהיא לא על כאבי בטן, היא על עובדות ומספרים, היא על תחרות, אני חושבת שהדיון כאן לא יכול להיות דיון רגשי בלבד.

מיכאל ביטון: תודה רבה.

מיכאל ביטון: מנכ"לית משרד התקשורת, בבקשה.

בן חורין: חברים, צוהריים טובים.

בן חורין: בקצרה, אני מבקשת להיות פרגמטית כי זו הדרך היחידה לצאת מן הסיפור הזה.

בן חורין: אני אומרת את זה לכל הנוכחים בחדר הזה ולכל מי שיישב כאן מולנו.

בן חורין: לרפורמה הזאת יש מותג רע.

בן חורין: אמרו פה שהרגולטורים נרדמו.

בן חורין: יש לי על השולחן ערימות של פעמים שהוציאו את תזכיר החוק, ניסו להביא אותו, הביאו אותו בחוק ההסדרים, הוציאו אותו מחוק ההסדרים.

בן חורין: יש לה שם רע.

בן חורין: יש מחשבה שהיא בלתי עבירה, שאי אפשר לעשות את זה.

בן חורין: השאלה אם אפשר לעשות את זה או אי אפשר לעשות את זה תלויה הרבה גם בחדר הזה ובכמה כולם יבינו שזה לא יכול להסתכם באמוציות, בזריקת בוץ האחד על השני בתוך השוק, בהפעלת כוח, בהפעלת חברי כנסת וכולי.

בן חורין: אנחנו נביא בתוך שבועיים–שלושה לכל היותר תזכיר חוק.

בן חורין: הוא מבוסס על העבודה שנעשתה.

בן חורין: נעשתה עבודת מטה.

בן חורין: הוצאנו שני שימועים במהלך עבודת המטה.

בן חורין: אנחנו לא נביא תזכיר שמנותק מעבודת המטה שנעשתה.

בן חורין: היא מהודקת על בסיס שני השימועים שביצענו.

בן חורין: תוך שבועיים–שלושה נביא תזכיר חוק שמשתדל להסתכל על השוק בכללותו, כולל האתגרים בספורט.

בן חורין: האם כולם יהיו מרוצים מהכול?

בן חורין: אני כבר אומרת לכם: לא.

בן חורין: אנחנו מוציאים אותו לשימוע וזו תהיה אינטראקציה נוספת עם השוק.

בן חורין: תוכלו להסתכל, אנחנו נשמע שוב, אנחנו נדון שוב לפני שנגיע לוועדה הזאת.

בן חורין: השאיפה שלנו היא לעשות את זה בצורה יעילה, בצורה רצינית, שכולם מבינים שלא מלוא תאוותם תהיה בידם, אבל נגיע לתוצאה שאפשר לצאת איתה לדרך אחת ולתמיד.

בן חורין: אני מזכירה לכולנו שאנחנו פועלים בתנאים מורכבים מאוד, אם אנחנו כבר נמצאים במרחב הזה, ובתוכם ככל שנעבוד מהר יותר ונעבוד במגמת התכנסות, בשביל להביא את האינטרס הציבורי הטוב ביותר, בראייה רוחבית, כך יש לנו סיכוי טוב יותר להשלים את המלאכה.

בן חורין: אגיד כמה מילים קצרות על לאן אנחנו הולכים, שזה יהיה על השולחן הזה.

בן חורין: קודם כול, בעולם שלי של המטפורות, יש לנו גן חיות, במובן החיובי מאוד של המילה.

בן חורין: בצד שמאל יש לנו ספארי מדהים, גדלים בו פרחים יפים, ואנחנו בעד פרחים שגדלים בסביבה נעדרת רגולציה, ויש אזור אחר שהוא הרבה יותר מגודר, יותר כבד שם.

בן חורין: אנחנו צריכים לנהל מעבר בין שני האזורים האלה.

בן חורין: יהיה איזשהו מודל שמעביר אותנו בין העולם הישן לעולם החדש, שהוא עולם ה-OTT, ולשם העולם הולך, לא יעזור לאף אחד כלום.

בן חורין: אני אומרת לכם מראש, בעולמות ה-OTT תהיה רגולציה צרה ודקה.

בן חורין: אנחנו חושבים שלא צריך להיות עם עובי הרגולציה שבו אנחנו נמצאים היום בעולם המסורתי.

בן חורין: הוראות המעבר, הדרך להגיע לשם היא שאלה אחת, ואגב יש אליה התייחסות בוועדת פולקמן ואנחנו פחות או יותר נהיה בסביבות האלה.

בן חורין: תהיה יצירה ישראלית במדינת ישראל, נקודה.

בן חורין: אם יש אזורים שבהם הרגולטור צריך להתערב – זה אחד מהם.

בן חורין: זאת ההכרעה של השר והיא תהיה, והיא תהיה גם על הבין-לאומיים והיא תהיה על כל השחקנים.

בן חורין: ברור שייקבעו שיעורים ויהיה איזשהו היגיון בשיגעון.

בן חורין: לא שחקן שמתחיל עם אפס יפיק סדרה כי אין לו ממה להפיק סדרה, ואנחנו גם לא רוצים לייצר חסמי כניסה כך ששחקנים לא יוכלו להיכנס לשוק הזה, זה לא השאיפה שלנו.

בן חורין: היא לא תהיה בהתנדבות ולא בחצי התנדבות לאף אחד מן השחקנים.

בן חורין: אם תפיסת העולם אומרת שיצירה ישראלית היא ערך אז יצירה ישראלית תישאר ערך.

בן חורין: אם אנחנו כמדינה אומרים איפה אנחנו כן צריכים להיות ולהתערב – זה אחד האזורים שאנחנו מתערבים בהם.

מיכאל ביטון: לירן, מי עצבן אותך?

בן חורין: זה כשאני לא עצבנית, ואתה אמור לדעת את זה.

בן חורין: יהיה טיפול בנושא הספורט.

בן חורין: תהיה הקמה בגוף שידורים אחוד.

בן חורין: המעבר הזה בין העולם הישן לעולם החדש מצריך ראייה רוחבית וצריך גוף אחד קטן ויעיל, עם יכולות בתחום הכלכלה והתחרות, שיסתכל על השוק החדש הזה.

בן חורין: השאיפה שלנו היא – כמה זמן מדברים על "ברית המועצות"?

בן חורין: 20 שנים?

בן חורין: אני שוב אומרת לכם, זה תלוי בכולנו סביב השולחן הזה אם בפעם הזאת נצליח לעשות את מה שנראה עד עכשיו בלתי אפשרי.

בן חורין: יהיו גם איזונים ובלמים.

בן חורין: השאיפה שלנו לא תהיה ללכת לאזור האיסורים אלא לאזור האיזונים והבלמים, שיבטיחו שהתחרות בשוק הזה נשארת גם במרחבים המאוד מאוד מורכבים ובכל הצורות והמיזמים שייווצרו בשוק הזה, מאשר מראש למנוע אותם.

בן חורין: זה לא יהיה המודל שאנחנו שואפים אליו.

בן חורין: אנחנו עובדים עבודה מאומצת.

בן חורין: אנחנו לא מסתירים מן השוק כלום.

בן חורין: עכשיו הגעתי לפה לבד, הצוות לא הגיע לפה כי צוות שידורים יושב יומיים מבוקר ועד ערב לנסות לסגור את התזכיר הזה.

בן חורין: לצערי לא הצלחנו להיכנס לחוק ההסדרים.

בן חורין: אני אומרת את זה ליושב-ראש.

בן חורין: אני אומרת בצער, והוא פחות.

בן חורין: הסיבה שאני מאמינה בחוק ההסדרים היא שזו פשוט דרך מהירה יותר להעביר רפורמות.

מיכאל ביטון: לאיזה חוק, הקודם או עכשיו?

בן חורין: זאת גם שאלה מעניינת.

בן חורין: על החוק שיהיה.

מיכאל ביטון: למה את צריכה את חוק ההסדרים אם אני אומר לך להביא את זה לוועדה?

בן חורין: הנה, אני לא צריכה.

בן חורין: נדמה שכל השוק מבין שצריך לעשות אותו.

בן חורין: אנחנו נשתדל, תוך שבועיים–שלושה להיות בחוץ, נצא לשימוע, ננהל אותו ביעילות.

בן חורין: נבקש מכם להתייחס כמה שיותר מהר לדבר הזה.

בן חורין: נערוך את הדיון המשלים בשימוע ונבקש להביא את תזכיר החוק לוועדת הכלכלה, בשאיפה להצליח לסיים לדון בו מהר יחסית ובשאיפה גדולה יותר להצליח לחוקק את הרפורמה הזאת בכנסת ישראל.

בן חורין: תודה.

מיכאל ביטון: המנכ"לית, במילה אחת: אהבתי.

מיכאל ביטון: אני רוצה לסכם את הדיון.

מיכאל ביטון: אנחנו נכנסים לטפל בשוק שהלך ונפרץ, ממסלול על בסיס כבלים ולוויין זה עבר לשוק שהולך ומתבסס על אינטרנט ועל סטרימינג.

מיכאל ביטון: הדבר הזה קורה.

מיכאל ביטון: הוא לא מספיק מפוקח.

מיכאל ביטון: יש עודף רגולציה לוותיקים ופחות לחדשים.

מיכאל ביטון: מטרת העל היא הוזלה לצרכן הישראלי של חבילת ערוצים שקופה, זולה, מהירה, איכותית, עם התנתקות וכניסה ויציאה פשוטה, ללא מניפולציות בשירות, בחבילת השירות וכל מיני אותיות קטנות שמייקרות את זה פתאום.

מיכאל ביטון: לצד ההוזלה לצרכן, שמירה על הפקות המקור.

מיכאל ביטון: החלת החובה, שכל גוף שעוסק בסטרימינג יפריש כסף להפקות מקור, בין אם הוא בין-לאומי ובין אם הוא ישראלי, במידתיות ובהיקפי הפעילות כפי שיוצע על ידי המשרד.

מיכאל ביטון: הצעת החוק תונח על שולחן הוועדה בשבועות הקרובים, לאחר חשיפה לציבור ולבעלי העניין להערותיהם.

מיכאל ביטון: לדעתי הדיאלוג הזה ישפר אותו ויביא אותו מבושל יותר לכנסת, אחרי שכל בעלי העניין הביעו את עמדתם.

מיכאל ביטון: הוועדה רשמה לפניה את ההתייחסות הספציפית לאותה בקשה לסטרימינג ואת האמירה של מועצת הכבלים שהיא תכריע בזה בתוך כשבועיים.

מיכאל ביטון: הם אמרו שבוע, אני אמרתי שבועיים.

מיכאל ביטון: משם מועצת הרשות השנייה תכריע בתוך שבועות ספורים.

מיכאל ביטון: זו סוגיה ספציפית שתוכרע בנפרד.

מיכאל ביטון: אנחנו נחושים להביא חוק על שידורי תוכן.

מיכאל ביטון: אנחנו לא מפחדים מאף אחד ונעשה את זה באופן הוגן.

מיכאל ביטון: כפי שאמרה המנכ"לית, אף אחד לא יקבל את כל תאוותו בידו אבל האינטרס הציבורי יגבר על הכול.

מיכאל ביטון: אנחנו נהיה כאן ליישם את זה בוועדה.

מיכאל ביטון: מה יקרה במליאה ומה היכולת הרחבה הפוליטית להצביע בעד הצעת החוק – זה כבר לא יהיה תלוי בנו, אבל את העבודה השחורה של רפורמה נוספת שאנחנו יכולים לעשות בעולם התקשורת אנחנו נחושים לבצע.

מיכאל ביטון: רק תביאו ותבחנו אותנו.

מיכאל ביטון: תודה רבה.

מיכאל ביטון: אני נועל את הדיון.